E sega walega ni rawa na veivutuni ia ena rekitaki talega ena vukuna na noda iVakabula.\nKemuni na taciqu kei na ganequ, niu yabaki 12, a vakaitikotiko noqu matavuvale e Göteborg, dua na siti e baravi ena ceva kei Suwiteni. Me da kila tikoga, sai koya na nona koro na noda itokani lomani Elder Per G. Malm,1ka sa mai takali ena vulaikatakata oqo. Eda sa nanumi koya vakalevu. Eda vakavinavinakataka na nona itovo vakaturaga kei na nona veiqaravi kei na ivakaraitaki ni nona matavuvale taleitaki. Ka da masuta vakaidina me nodratou tiko na veivakalougatataki cecere ni Kalou.\nEna limasagavulu na yabaki sa oti, keitou dau lotu ena dua na vale levu se qai caka vou. Ena dua na Sigatabu, keirau sota e valenilotu kei noqu itokani o Steffan,2 na ikarua ni dikoni ena neitou valenilotu, ena veimarautaki. Keirau a lako ki na isema ni valenilotu, ka dreta mai nona taga e dua na rokete kacabote levu kei na masese. Ena ivakarau doudou ni itabagone, au taura na rokete kacabote ka waqaca na kena wa dravu balavu. A noqu inaki meu qai bokoca ni se bera ni kacabote. Ia ni sa kama na noqu iqaqalo ena noqu tovolea tiko, au mani laiva na rokete. Keirau qai sarava tu ena domobula kei Steffan ni sa toso na kama ni wa.\nA kacabote na rokete, ka sinai na loma ni isema ni valenilotu ena kubou boica. Keirau kumuna vata na ivovo ni rokete sa kabuwacara tu ka dolava na katubaleka me rawa ni lako tani na iboi, ka nuitaka ena yalowai me na sega ni dua e kila. Kalougata, ni sega ni dua a mavoa ka sega na vakacaca.\nNi ra yaco mai ki na soqoni na lewenilotu, era a boica na iboi kaukauwa. Dredre me sega ni dua e boica. E veivagolei tani mai na bibi ni soqoni na iboi oya. Ni vica walega na Matabete i Eroni—kei na ka ena rawa beka ni tukuni me vagolei tani ni vakasama—au veisoliyaka na sakaramede, ia au vakila ni sega ni kilikili meu vakayagataka. Ni soli yani vei au na tere ni sakaramede, au sega ni taura na madrai sega talega na wai. Au lomaleqa vakalevu. Au madua, kau kila ni veika au cakava e sega ni marautaka na Kalou.\nNi suka na lotu, a kerei au meu lako yani ki na nona valenivolavola, na peresitedi ni tabana, o Frank Lindberg, e dua na turaga qase cake ka dokai, ka sikoa na uluna. Niu sa dabe, a raici au mai ena mataloloma ka kaya ni raica niu a sega ni vakayagataka na sakaramede. A taroga na vuna. Au vakabauta ni sa kila tiko. Au kila ni ra sa kila kece na ka au cakava. Niu sa tukuna vua, a taroga se vakaivei na noqu nanuma. Ena matatagitagi au tukuna cacavukavuka vua meu vosoti kau kila niu sa vakacudruya na Kalou.\nA cega o Peresitedi Lindbergh e dua na ilavelave makawa ni Vunau kei na Veiyalayalati ka kerea meu wilika eso na tikina sa lainitaki tu. Au wilika i cake na veika oqo:\n“Raica oqo ga na sala dou na kila kina na tamata sa veivutuni vakaidina—ena tusanaka na nona ivalavala ca ka biuta laivi sara vakadua.”3\nAu na sega vakadua ni guilecava na matadredredre ni yalololoma nei Peresitedi Lindberg niu raicake yani ni oti noqu wiliwili. Ena luluvu, a tukuna vei au ni vakila ni sa rawa niu tekivu vakayagataka tale na sakaramede. Niu biuta mai nona valenivolavola, au vakila na reki e sega ni vakamacalataki rawa.\nNa reki vaka oqori e vua ni veivutuni dau yaco wasoma. Na vosa veivutuni e kena ibalebale “mo qai kila e muri” kena ibalebale “veisau.”4 Vaka-Suwiteni, na vosa na omvänd, ka kena ibalebale “me vuki lesu mai.”5 Na dauvolavola vakabauta Vakarisito o C. S. Lewis e vola baleta na kena gadrevi kei na iwalewale ni veisau. E tukuna o koya ni veivutuni e oka kina “na biu lesu ena gaunisala donu. Dua na isoqoni cala vakafika e rawa ni vakadodonutaki,” e kaya, “ia ena rawa duadua ga ni o lesuva tale me yacova ni o sa raica na cala qai tekivu cakacakataka tale mai kea, ka na sega vakadua kevaka o toso tikoga.” 6 Veisau na itovo ka lesu ki na “gaunisala donu” e tiki ni veivutuni, dua walega na tikina. Na veivutuni dina e okati talega kina me vuki na yaloda kei na lomada vua na Kalou ka cata sara na ivalavala ca.7 E vakamacalataki ena Isikeli, na veivutuni sai koya “lesu mai ko koya mai na nona ivalavala ca, … cakava na ka e dodonu ka vinaka; … vakasuka na ka sa butakoca, … [ka] muria na vunau ni bula, ka sega ni cakava na ka ca.”8\nIa na ivakamacala mada ga oqori e se bera ga ni taucoko kina. E sega ni vakamacalataka vakadodonu na kaukauwa e rawa kina na veivutuni, na isoro ni veivakaduavatataki ni noda iVakabula. Na veivutuni dina e oka kina na vakabauta na Turaga o Jisu Karisito, vakabauta ni rawa ni veisautaki keda o Koya, vakabauta ni rawa ni vosoti keda o Koya, kei na vakabauta ni na vukei keda o Koya me da levea na caka cala tale. Na mataqali vakabauta vakaoqori ena mana kina Nona Veisorovaki ena noda bula. Ni da qai “kila e muri” ka “vuki lesu mai” ena nona veivuke na iVakabula, eda na vakila na inuinui ena Nona yalayala kei na reki ni veivosoti. Kevaka e sega na Dauveivueti, na vakanuinui tudei kei na reki ena seyavu ka yaco na veivutuni me vakavoui walega ni itovo ca. Ia ni da cakacakataka tiko noda vakabauti koya, sa yaco me da saumaki kina Nona rawa kei na Nona lomasoli me vosota na ivalavala ca.\nA vakadeitaka o Peresitedi Boyd K. Packer na yalayala nuitaki ni veivutuni ena Epereli 2015 ena iotioti ni nona koniferedi raraba. E vakamacalataka na mana ni Veisorovaki ni iVakabula me ia kina na veivakabulai ena ka au nanuma ni yalomatua sa rawata ena veimama ni senijiuri ni veiqaravi vakaipositolo. E kaya o Peresitedi Packer: “Na Veisorovaki e sega ni laiva tu e dua na imawe, dua na ivakatakilakila. Na veika e vakavinakataka ena vinaka. … E veivakabulai ga, ia na veika e vakabula ena bula tu ga.”9\nE tomana o koya:\n“Na Veisorovaki, ka sa rawa meda taukena yadua, e sega kina na mawe ni mavoa. Sa kena ibalebale se cava sara na veika eda sa cakava se eda a tu mai vei se a yaco vakacava, kevaka eda na veivutuni dina, sa yalataka tu o Koya ni na sorovaki keda. Ni sa sorovaki keda, sa yaco sara ga e kea.. …\n“… Na Veisorovaki ena rawa ni vakasavasavataka vakadua na duka yadua se cava sara na kena dredre se kena balavu se levu ni gauna a vakayacori tikoga kina.”10\nNa tatara ni Veisorovaki ni iVakabula e sega ni yalani na kena raba kei na kena titobu, vei iko kei au. Ia ena sega vakadua ni vakasaurarataki vei kedaru. Me vaka e vakamacalataka na parofita o Liai, ni sa “soli vua na tamata” me “kila na vinaka mai na ca,”11 eda sa “sereki me ra digitaka na galala kei na bula tawamudu ena vukui koya na Dauveisorovaki ni tamata kecega, se me ra digitaka na tiko vakabobula kei na mate.”12 Ena dua na kena itukutukuni, na veivutuni e dua na digidigi.\nEda rawa—ka so na gauna dau—duatani na ka eda digitaka. Na mataqali digidigi vakaoqori e sega beka ni dau cala tu ga e veigauna, ia era na vakalatia na veivutuni dina, ni sa yaco oqori sa na tarova noda segata na veivutuni dina. Taura mada, eda na digitaka beka me da bilitaki ira eso. Niu yabaki 12 mai Göteborg, a rawa niu bilitaki Steffan. O koya a kauta mai na rokete kacabote levu kei na masese ki valenilotu. Ia na veibilitaki, kevaka sara mada ga e dina, ena vakatara me da vakaiulubaletaka na noda ivalavala. Ni da vakayacora vakakina, eda biliga kina na icolacola ni veika eda cakava vua tale e dua. Ni da sa biliga na icolacola, eda sa vakalailaitaka ruarua kina na gadrevi kei na noda rawa ni cakava. Eda sa biuti keda kina me da kalouca, ka sega ni dauvakatulewa ka rawa ni cakacaka vakataki koya.13\nE dua tale na digidigi dau vakalatilati ki na veivutuni na noda vakalailaitaka noda cala. Ena vakacabote rokete mai Göteborg, a sega ni dua na mavoa, sega ni dua na vakacaca tudei, a vakayacori ga na soqoni. Ena rawarawa beka me tukuni ni a sega ni dua na vuna me caka kina na veivutuni. Ia ni vakalailaitaki na noda cala, kevaka sara mada ga e sega ni laurai e dua na kena revurevu totolo, ena kauta tani na yalo me ia na veivutuni. Na mataqali vakasama vaka oqo ena vakabuwawataka noda raica rawa ni noda cala kei na ivalavala ca e tiko na kena revurevu tawamudu.\nIa e dua tale na sala ni da nanuma ni sega ni dua na ka na noda ivalavala ca baleta ni lomani keda na Kalou veitalia na ka eda cakava. E dau veitemaki ni da vakabauta na ka e vakavuvulitaka na dauveicavilaki o Neori vei ira na kai Saraemala: “Ni ra na vakabulai na tamata kecega ena siga mai muri, ia me ra kakua ni rere se sautaninini … ia, era na rawata kecega na bula tawamudu.”14 Ia na vakasama veicavilaki oqo e lasu. E lomani keda na Kalou. Na ka eda cakava e dua na ka Vua ka dua talega na ka vei keda. E matata na Nona ivakaro me baleta na noda itovo. Eda vakatoka oqo me ivunau. Nona veivakadonui kei na noda bula tawamudu e vakatau ena noda itovo, oka kina noda lomasoli me da segata ena yalomalumalumu na veivutuni dina.15\nKena ikuri, eda na calata na veivutuni dina ni da digitaka me da wasea tani na Kalou mai na Nona ivunau. Mai na veika kece, kevaka a sega ni bibi na sakaramede, ke sega soti ni dua na ka na veivakacacani ni iboi ni rokete kacabote ena soqoni ni sakaramede oya mai Göteborg. Sa dodonu me da qarauna noda sega ni kauwaitaka na ivalavala ca ena noda vakawalena na ivakaro sa solia na Kalou. Na veivutuni dina e gadreva noda vakadinadinataka ni Kalou na iVakabula kei na dina ni Nona cakacaka ena gauna e muri oqo.\nMe da digitaka na veivutuni mai na vakaiulubale. Ena veivutuni, eda rawa ni kilai yaloda tale kina, me vaka na gonecidroi ena italanoa vakaibalebale,16 ka vakasamataka vakatitobu na bibi tawamudu ni noda ivalavala. Ni da kila na ivakarau e rawa ni vakayaco ka kina ki na noda marau tawamudu na noda ivalavala ca, eda sega walega ni na veivutuni dina ia eda na segata talega me da vinaka cake. Ni da temaki, ena rawa ni yaco me da tarogi keda, ena vosa nei William Shakespeare:\nNa cava au rawata, niu rawata na ka au vakasaqara?\nDua na tadra, dua na icegu, tovure ni reki lailai.\nO cei e volia na marau dua na miniti me qai tagiyaso ena dua na macawa,\nSe volitaka na tawamudu me rawata e dua na ka ni vakatatalo?17\nKevaka sa buwawa vei keda na tawamudu ena vuku ni dua na ka ni vakatatalo, e rawa ni da digia me veivutuni. Ena Veisorovaki i Jisu Karisito, sa rawa kina e dua tale na madigi. Kena ibalebale, e rawa ni da veisautaka na vakatatalo eda a volia tu vakayalowai ena imatai ni gauna ka ciqoma tale na inuinui ni tawamudu. Me vaka e vakamacalataka na iVakabula, “Ia sa mai mate sara na Turaga na nomudou iVakabula; io sa mai colata na nodra rarawa na tamata kecega, me ra veivutuni kina ka lesu tale vua.”18\nSa rawa ni veivosoti o Jisu Karisito baleta ni sa sauma oti ko Koya na isau ni noda ivalavala ca.19\nSa digitaka na noda Dauveivueti me veivosoti ena vuku ni Nona yalololoma, loloma cecere, kei na loloma.\nE vinakata na noda iVakabula me veivosoti baleta oqo e dua na Nona itovonibula vakalou.\nIa, me vaka ni iVakatawa Vinaka ko Koya, sa dau reki vakalevu ni da digitaka me da veivutuni.20\nNi da vakila na yaluma vakalou ena vuku ni noda ivalavala,21 ni da digitaka me da veivutuni, eda sa sureta vakatotolo na iVakabula ki na noda bula. Me vaka e vakavuvulitaka o Amuleki, “Ia dou lako mai ka kakua ni vakaukauwataka tiko na yalomudou; raica oqo sara ga na gauna kei na siga mo dou vakabulai kina; ia kevaka dou sa yalomalumalumu ka veivutuni, ena kau yani vakatotolo vei kemuni na ituvatuva ni veisereki.”22 Eda na rawa ni vakila na yaluma vakalou me baleta na noda ivalavala ena gauna vata ga eda na vakila na reki ni nona veivuke na iVakabula.\nNa dina ni rawa me da veivutuni sai koya na itukutuku vinaka ni kosipeli!23 E rawa ni “taviraki laivi” na kilai yaloda ni cala.24 E rawa ni da vakasinaiti ena reki, rawata na vakabokoci ni noda ivalavala ca, ka kune “vakacegu e yaloda.”25 E rawa ni da vagalalataki mai na yaluma kei na veivakabobulataki ni ivalavala ca. E rawa ni da vakasinaiti ena rarama vakasakiti ni Kalou ka “sa oti noqu rarawa.”26 E sega walega ni rawa na veivutuni ia ena rekitaki talega ena vukuna na noda iVakabula. Au se nanuma tikoga na veika au a vakila ena nona valenivolavola na peresitedi ni tabana ni oti na vakacabote rokete. Au kila niu sa vosoti. E seyavu na noqu kilai yaloqu taka tu noqu cala, e yali na yalorere, ka mamada mai na yaloqu.\nKemuni na taciqu kei na ganequ, ni da mai tinia na koniferedi oqo, au sureti kemuni mo ni vakila vakalevu cake na reki ena nomuni bula: reki ni da kila na dina ni Veisorovaki i Jisu Karisito; reki ena nona rawata, lomasoli, kei na gagadre ni iVakabula me veivosoti; kei na reki ena noda digia me da veivutuni. Me da muria na idusidusi ni iVakabula me da “takiva ena reki … na wai mai na mataniwai ni bula.”27 Me da digia me da veivutuni, me da biuta vakadua noda ivalavala ca, ka vagolea na yaloda kei na lomada me muria na noda iVakabula. Au vakadinadinataka ni bula tiko o Koya. O au e dua na ivakadinadina ka sa ciqoma vakalevu na Nona yalololoma, loloma cecere, kei na loloma sega ni vakatauvatani rawa. Au masuta me nomuni na veivakalougatataki ni veivueti ni Nona Veisorovaki, ena gauna oqo—kei na gauna tale e vuqa ena nomuni bula taucoko,28 me vaka ena noqu bula. Ena yaca i Jisu Karisito, emeni.\nA veiqaravi vaka-Vitusagavulu Vakaitutu Raraba o Elder Per Gösta Malm (1948–2016) mai na 2010 me yacova ni mate. E dina ni a sucu mai Jönköping, Sweden, erau a tara nodrau itikotiko kei na watina, o Agneta, e Göteborg, Sweden. Ena nona vosa vakasakiti ena koniferedi raraba ni Okotova 2010, a vosa talega o Elder Malm ena dua na ivakatayaloyalo mai Göteborg (raica “Me Vakacegu na Yalomudou,” Liaona, Nove. 2010, 101–2).\nDina ni sega ni yacana dina noqu itokani o Steffan, mai talanoataki na italanoa ena nona veivakadonui.\nVunau kei na Veiyalayalati 58:42–43.\nNa vosa Vakirisi metanoeo e kena ibalebale “mo qai kila e muri” (meta, “e muri,” kena ibalebale “veisau”; noeo, “qai kila”; nous, “na vakasama, na idabedabe ni vakanananu savasava”). Raica na The New Strong’s Expanded Exhaustive Concordance of the Bible: Greek Dictionary of the New Testament (2010), 162.\nNoqu ivakadewa ni omvänd. Om e rawa ni vakadewataki me “lesu mai.” Vänd e rawa ni vakadewataki “me vuki.”\nC. S. Lewis. The Great Divorce: A Dream (1946), viii. Ena ikau ni ivola, e vola kina o Lewis ni so era tovolea me ra “vakaduavatataki” lomalagi kei eli mai na nodra digia e dua vei rau. E kaya o koya ni so vei keda e nanuma ni “veivakatorocaketaki se veisau se veivakasavasavataki ena vukica na ca ki na vinaka. … Na nanuma oqo au raica ni dua na cala vakaitamera. … Eda sega ni bula tiko ena dua na vuravura era liganikaloko balavu na sala kecega, ia o ira kecega, ni balavu na kena lakovi tiko, sa na qiqo mai ka sota e lomadonu. …\nAu sega ni vakabauta o ira kece era digitaka na gaunisala cala era na rusa; ia na nodra vueti e okati kina nodra biu lesu ena gaunisala donu. … E rawa ni vakadodonutaki na ca, ia ena sega ni vakatorocaketaki ki na vinaka. Ena sega ni vakabula na gauna. Me na vakadodonutaki vakalalai … ke sega ena sega ni rawa.” (5–6).\nRaica na Bible Dictionary, “Repentance.”\nE sega ni tabaki na ivakadinadina nei Peresitedi Boyd K. Packer ena soqoni ni veiliutaki vakarau kina koniferedi raraba ni Epereli 2015. Na itukutuku oqo e kau mai na noqu volavola o au, a tauri ena gauna oya.\nBoyd K. Packer, “Na iTuvatuva ni Marau,” Liaona, Me 2015, 28.\n2 Nifai 2:5.\n2 Nifai 2:27.\nRaica na 2 Nifai 2:26.\nAlama 1:4. Era a sega ni vakabauta o Neori kei ira na nona ilawalawa na veivutuni (raica na Alama 15:15).\nRaica na Russell M. Nelson, “Divine Love,” Liaona, Fepe. 2003, 12–17.\nRaica na Luke 15:17; raica talega na tikina 11–24.\nWilliam Shakespeare, The Rape of Lucrece, laini 211–14.\nVunau kei na Veiyalayalati 18:11.\nRaica na Aisea 53:5.\nRaica na Luke 15:4–7; Vunau kei na Veiyalayalati 18:10–13.\nNa veivutuni dina e okati kina na “yaluma vakalou” (2 Korinica 7:10). E vakavuvulitaka o Elder M. Russell Ballard: “Vei ira era sa lakosese, sa vakarautaka na iVakabula e dua na sala ni lesu mai. Ia e sega ni sega kina na mosi. E sega ni rawarawa na veivutuni; e taura na gauna—gauna mosimosi!” (“Keeping Covenants,” Ensign, Me 1993, 7). Vakavuvulitaka talega o Elder Richard G. Scott, “So na gauna na ikalawa ni veivutuni dau dredre ka mosimosi” (“Finding Forgiveness,” Ensign, Me 1995). E okati ena iwalewale ni veivutuni na yaluma vakalou kei na mosi, ia na vuana e ka rekitaki ni sa vakilai na veivosoti.\nAlama 34:31; vakaikuritaki.\nRaica na Bible Dictionary, “Gospels.”\nRaica na Mosaia 26:29–30. Sa yalataka na Kalou me na veivosoti walega, na ivalavala ca nakiti qai vakanuinui ena loloma cecere ni iVakabula me rawarawa kina na veivutuni sa ka vakasisila sara vua na Kalou (raica na Iperiu 6:4–6; 10:26–27). E a kaya o Elder Richard G. Scott: “Na itukutuku rekitaki vua e dua e gadreva me kaulaivi mai vua na revurevu ni digidigi cala e liu, sai koya, na Turaga e duatani nona raica na malumalumu mai na talaidredre. Ia sa vakasalataka oti na Turaga ni talaidredre sega ni veivutunitaki ena kauta mai na itotogi, ni dau vosa na Turaga me baleta na malumalumu, ena lakovata e veigauna kei na loloma cecere” (“Qaqaco Yadudua kei na Veisorovaki i Jisu Karisito,” Liaona, Nove. 2013, 83).


Vakatekivu 33 | iVolatabu ena Internet | Vakadewa ni Vuravura Vou\nSotavi Iso o Jekope (1-16)\nLako o Jekope i Sikemi (17-20)\n33 E tacake o Jekope qai raica ni sa lako tiko mai o Iso, ra qai tomani koya mai e 400 na tamata.+ E mani wasei ratou na gone vei Lia, Raijeli, kei rau na yalewa dauveiqaravi.+ 2 E biuti rau na yalewa dauveiqaravi kei ratou na dui luvedrau me ratou liu,+ tarava yani o Lia kei ratou na luvena,+ ia o Raijeli+ kei Josefa erau biu sara e muri. 3 E liu sara vei ratou o koya, qai cuva vakavitu ina qele ni volekati tuakana yani. 4 Ia e cici yani o Iso me tavaki koya, e mokoti koya, reguci koya, erau qai tabaka na veitagicaki. 5 Ni tacake o koya qai raici ratou na yalewa kei ira na gone, e kaya: “O cei o ira na tiko qo kei iko?” E sauma o koya: “Na gone e solia vakayalololoma na Kalou vua na nomuni dauveiqaravi.”+ 6 Erau mani toso yani na yalewa dauveiqaravi kei ratou na dui luvedrau, ratou qai cuva, 7 e toso tale ga yani o Lia kei ratou na luvena, eratou cuva sara. Oti e toso yani o Josefa kei Raijeli, erau cuva tale ga.+ 8 E tukuna o Iso: “Na cava na inaki ni matailakolako kece au sotava qo?”+ E sauma o koya: “Meu rawa ni bau nanumi ena matai noqu turaga.”+ 9 E qai tukuna o Iso: “E levu sara na ka sa tu vei au, taciqu.+ Na ka e nomu me nomu tiko ga.” 10 Ia e tukuna o Jekope: “Yalovinaka me kua. Keu bau nanumi e matamuni, moni taura na noqu iloloma mai ligaqu niu kauta mai meu raica kina na matamuni. Ia niu raica na matamuni sa vaka ga au raica na mata ni Kalou, ni oni ciqomi au ena marau.+ 11 Yalovinaka, taura na iloloma e salavata yani kei na noqu vakanuinui vinaka vei kemuni,+ ni sa nanumi au na Kalou qai tu vei au na ka kece au gadreva.”+ E cikevi koya tiko ga mani taura sara. 12 E qai kaya o Iso: “Me daru biubiu me daru sa lako, ia meu liu tiko vei iko.” 13 Ia e tukuna vua o koya: “Noqu turaga, oni kila vinaka nira se malumalumu na gone,+ au qarava tale tiko ga na sipi kei na bulumakau era se vakasucuma tiko na luvedra. Ke sa rui totolo tale nodra ilakolako ena dua na siga, era na mate na qelenimanumanu taucoko. 14 Yalovinaka, me liu na noqu turaga vua na nona dauveiqaravi, ia o yau meu qai lako toka yani vakamalua me salavata kei na nodra toso na noqu manumanu kei ira na gone, me yacova niu sa tadu yani vei kemuni na noqu turaga e Sia.”+ 15 E qai tukuna o Iso: “Yalovinaka, meu biuta tu mai vei iko eso na noqu tamata.” E kaya o koya: “Na cava moni cakava kina qori? Meu bau nanumi ga ena matai noqu turaga.” 16 E mani lesu i Sia ena siga oya o Iso. 17 E lako sara o Jekope i Sukoci,+ e qai tara e dua na nona vale, e tara tale ga eso na nodra ivakaruru na nona qelenimanumanu. Oya na vuna e vakatoka kina na vanua oya me o Sukoci.* 18 E qai yaco bula o Jekope ena koro o Sikemi+ ena vanua o Kenani,+ ni a lako mai Petani-erama,+ e qai birika na nona valelaca volekata na koro. 19 E volia tale ga o koya e dua na tikiniqele ena vanua a birika kina na nona valelaca, ena 100 na tikinisiliva+ mai vei ira na luvei Amori na tamai Sikemi. 20 E cakava e kea o koya e dua na icabocabonisoro qai vakatoka me o Kalou, na Kalou ni Isireli.+\n^ Kena ibalebale “Valetabanikau, iVakaruru.”


Konitineni - Wikipedia\nNa konitineni e dua vei ira na vica na ka lelevu vanuadusia. E dau kilai tu ena suffrage ka sega ni dua na ka e dodonu, me vitu na veiyasana era sa dau raici tiko me vaka konitineni. Otataki mai na veika lelevu ena veivanua lalai, na vitu na veiyasana oqo era: Esia, Aferika, Vualiku Amerika, Ceva Amerika, Antarctica, Iurope, kei Ositerelia. Na veiveisau ena lailai ni konitineni e rawa ni ra sema kina eso vei ira oqo, me ivakaraitaki eso na ivakarau e oka kina na Eurasia se Amerika me vaka e dua konitineni.\nVeivanuati, na vanua salavata ki na veivanua e continental pisi ka kunei ena continental peleti, ia e oka kina na continental kedra kakavorovoro me vakataki Madagasikar ka sega ni dau vakatokai wasoma me konitineni. Eso na vanua veivanuaki konitineni era sa robota tiko na wai, me vaka Zealandia, na Continental piqi e kilai walega me tiko e vuravura.\nNa wasabula yanuyanu o era dau ilawalawa tu ga ena dua na tiko volekati konitineni me wasei kina na vanua taucoko ni vuravura ki na veiyasana. Ena ruku ni ituvatuva oqo, e vuqa na matanitu e yanuyanu kei na yasana ena Wasa Pasifika era sa ilawalawa vata kei na vanua o Ositerelia me ra laki tauyavutaka e dua na iwasewase ka vakatokai Oceania.\nMape ni vitu na Vanua vualiku kei Amerika, Ceva kei Amerika, Iurope, Esia, Aferika, Antarctica kei Ositerelia. Raica me ra kakua ni okati ena vanua ko Ositerelia na veiyanuyanu ni Pasifika.\nRetrieved from "https://fj.wikipedia.org/w/index.php?title=Konitineni&oldid=33889"\nLast edited on 20 Okotova 2020, at 09:19\nThis page was last edited on 20 Okotova 2020, at 09:19.


The Fiji Times » Dredre toka\n30 April, 2018, 1:54 pm\nESA mai kacivi o Keponi Paul na ‘hooker’ ni timi ni ovisa (Police) me lewena na timi ni Fiji Airways Fiji 7s ki na sotasota ni Sigapoa 7s ena sotasota ni HSBC World Rugby Sevens Series ena mua ni macawa qo.\nE ratou veitomani talega ena timi ko kavetani Jerry Tuwai, Isake Katonibau, Keponi Paul, Sevuloni Mocenacagi, Mesulame Kunavula, Josua Vakurinabili, Kalione Nasoko, Paula Dranisinukula, Waisea Nacuqu, Amenoni Nasilasila, Vatemo Ravouvou, Eroni Sau kei Alasio Naduva.\nE tukuna o Gareth Baber na dauniveivakatavulici ni timi ni Viti ni tauvimate tiko o Ravouvou, kevaka me sega ni bula vinaka rawa, esa na rawa ni curu mai me veisosomitaki ko Teri Tamani mai na timi ni Tabadamu me i ka tinikatolu ni dauqito.\nE tukuna o Baber ni na dredre toka na qito mai Sigapoa ena vuku ni nona na tovolea tiko o Viti me na liu ena tuvatuva ni poidi. Ia, na veika oqo e na vakayaloqaqataki iratou na cauravou me ratou na vakarautaki iratou vakavinaka ena kaukauwa kei na kila vakauasivi na i tuvaki ni nodratou vakasama ka vakauasivi me ratou na kila tiko ni sa voleka tale tikoga mai na sotasota ni World Cup 7s.\nNa timi ni Viti ena sota tiko kei Japani ni oti na 5 ena 36 na miniti (5:36pm) ena yakavi ni Vakarauwai. Ena sota tiko kei Rusia ni oti na 9 ena 2 na miniti (9:02pm) ena bogi ni Vakarauwai ka na qai sota tiko kei Spain ni oti na 12 ena 28 na miniti (12:28am) ena Siga Tabu.\nNa sotasota ni kota fainala ni bilo ena vakayacori tiko ni oti na 4 ena 30 na miniti (4:30pm) ena Siga Tabu, ia na semi fainala ena tekivutaki tiko ni oti na 8 ena 50 na miniti ena Siga Tabu kei na fainala levu ena 12 na kaloko ena bogi levu.


Vakayagataka Vinaka na Yamemu (Same 19:14) | Vulici\n“Na vosa ni gusuqu . . . me talei vei kemuni, i Jiova, na noqu Uluvatu.”—SAME 19:14.\nSERE: 82, 77\nE UQETI KEDA VAKACAVA NA IVAKARAITAKI I JISU MEDA. . . .\nkila na gauna meda vosa kina?\ndigia na vosa veiganiti?\n1, 2. Na cava e vakayagataki kina ena iVolatabu na bukawaqa me ivakatautauvata ni yame?\nENA Okotova 1871, a kama na veikau e Wisconsin mai Merika. E tete totolo sara, e yameca rauta ni rua na bilioni na kau. Era mate kina e sivia ni 1,200 na lewenivanua. Ni vakatauvatani kei na vo tale ni kama e Merika, e levu duadua era mate ena kama qori. De a vakavuna na kama na lidi ni yameyame mai na qiqi ni sitima. Eda lai nanuma kina na tikinivolatabu qo: “Vakasamataka mada na kena rawa ni yameca na veikau levu na yameyame lailai!” (Jeme. 3:5) Na cava e cavuta kina qori o Jemesa?\n2 E kaya ena tikina tarava: “Na yame tale ga e bukawaqa.” (Jeme. 3:6) “Na yame” e dusia na noda vosa. Me vaka ga na bukawaqa, e rawa ni veivakaleqai na ka eda tukuna. E kaya mada ga na iVolatabu ni “mate kei na bula e tiko ena kaukaua ni yame.” (Vkai. 8:21) Kena ibalebale qori meda sa kua ni vosa de qai cala na ka eda tukuna? Sega. Ena vinakati ga meda lewa vinaka. Ke da vakayagataka vinaka na bukawaqa, eda na vakasaqara kina na keda, meda tatalai se noda cina ena bogi buto. Nida lewa vinaka na yameda, ena vakarokorokotaki kina na Kalou, ena yaga tale ga vei ira eso tale.—Same 19:14.\n3. Na cava e tolu na ka eda na veivosakitaka?\n3 Ke da vosa se vosa vagalu, eda kila ni isolisoli talei i Jiova na noda rawa ni veivosaki meda talaucaka kina na lomada kei na noda nanuma. Ia eda na vakayagataka vakacava meda veiuqeti kina? (Wilika Jemesa 3:9, 10.) Eda na veivosakitaka e tolu na ikalawa bibi ni veivosaki: gauna meda vosa kina, na ka meda tukuna, kei na ivakarau ni noda veivosaki.\nGAUNA MEDA VOSA KINA\n4. Gauna cava meda “tikolo” kina?\n4 E tiki ni bula e veisiga na veivosaki, ia e sega ni kena ibalebale qori meda vosa tu ga. E kaya na iVolatabu ni tiko “na gauna ni tikolo.” (Dauv. 3:7) Nida galu nira vosa tiko eso, e vakaraitaka nida veidokai. (Jope 6:24) E vakaraitaka na lewa matau kei na yalomatua nida lewa vinaka na yameda ena ka e vauca na itukutuku e sega ni dodonu me vakatakilai. (Vkai. 20:19) Ni dua e vakacudrui keda, eda na vakaraitaka na vuku nida lewai keda vinaka.—Same 4:4.\n5. Eda na vakaraitaka vakacava nida vakavinavinakataka na isolisoli ni Kalou na vosa?\n5 Ena yasana adua, e tukuna na iVolatabu ni tiko na “gauna ni vosa.” (Dauv. 3:7) Ke solia nomu itokani e dua na iloloma talei, vakacava o na vunitaka tiko ga? Sega, na levu ni nomu vakavinavinakataka o na via vakayagataka sara ga. Nida vakavinavinakataka na iloloma talei i Jiova na vosa, eda na vakayagataka vakamatau. Qori e okati kina na noda tukuna na ka eda nanuma, ka eda vinakata, nida veivakayaloqaqataki da qai vakalagilagia na Kalou. (Same 51:15) Eda na kila vakacava na gauna veiganiti meda “vosa” kina?\n6. E vakamacalataka vakacava na iVolatabu ni bibi meda digia na gauna meda vosa kina?\n6 E macala mai na Vosa Vakaibalebale 25:11 ni bibi meda digia na gauna meda vosa kina. E kaya: “E vaka na yapolo koula ena iyaya ceuti ena siliva na vosa e tau ena gauna donu.” E totoka na irairai ni yapolo koula, ia ena totoka sara ke biu ena iyaya ceuti ena siliva. Nida digia vinaka tale ga na gauna meda vosa kina, ena veiuqeti qai yaga na ka eda tukuna. Eda na cakava vakacava qori?\n7, 8. Era vakatotomuri Jisu vakacava na tacida mai Japani?\n7 Ke da tukuna e dua na ka ena gauna cala, ena sega ni kilai se ciqomi. (Wilika Vosa Vakaibalebale 15:23.) Kena ivakaraitaki ena Maji 2011, a vakacaca ena vica na siti ena tokalau kei Japani na uneune kei na ualoka. Sivia ni 15,000 era mate. Levu tale ga na tacida era vakaleqai, ia era vakayagataka na iVolatabu mera vakacegui ira kina na rarawa. Levu e kea era lotu Buda, era sega ni kila vinaka na ivakavuvuli vakaivolatabu. Era kila na tacida ni se qai oti ga na ualoka, e sega ni gauna vinaka qori me vunautaki kina na inuinui ni veivakaturi. Era mani vakacegui ira nira vakayagataka na isolisoli ni vosa mera vakamacalataka na vuna e yaco kina na veika ca vei ira na tamata vinaka.\n8 E kila o Jisu na gauna me galu kina kei na gauna me vosa kina. (Joni 18:33-37; 19:8-11) A tukuna vei ratou na tisaipeli ena dua na gauna: “Se vo e levu na ka meu tukuna vei kemudou, ia dou na sega ni taura rawa qo.” (Joni 16:12) Era vakatotomuri Jisu na tacida mai Japani. Ni oti e rua veimama na yabaki, era vakaitavi ena cakacaka lavotaki e vuravura raraba nira veisoliyaka na iTukutuku ni Matanitu Nb. 38 “Era na Bula Tale na Mate?” Levu e vakacegui ira na ka era wilika ena tikidua. E duidui sara na ivakarau kei na vakabauta vakalotu, e bibi gona meda lewa vinaka na gauna meda vosa kina.\n9. Na ituvaki cava ena vinakati kina meda lewa vinaka na gauna meda vosa kina?\n9 E tiko eso tale na ituvaki ena vinakati kina meda lewa vinaka na gauna meda vosa kina. Kena ivakaraitaki, ena rairai vakacudrui keda e dua, ke donu mada ga nona inaki. E ka vakayalomatua meda lewai keda vinaka qai taroga ke yaga meda tukuna e dua na ka. Ke vinakati meda vosa, meda kua ni cakava ena dela ni cudru, nida na sega ni lewa vinaka kina na ka eda tukuna. (Wilika Vosa Vakaibalebale 15:28.) Ena vinakati tale ga na lewa matau nida via wasea na ka dina vei ira na wekada era sega ni tiko ena dina. Eda vinakata mera kilai Jiova, ia ena vinakati kina na vosovoso kei na veinanumi. Nida digia vinaka na ka eda tukuna ena kena gauna donu, era na yalorawarawa mera vakarorogo.\nNA KA MEDA TUKUNA\n10. (a) Na cava meda digia vinaka kina na vosa eda cavuta? (b) Na ivakarau ni veivosaki cava meda qarauna?\n10 E rawa ni veivakamavoataki na vosa, rawa tale ga ni veivakabulai. (Wilika Vosa Vakaibalebale 12:18.) E vakayagataki vakalevu ena vuravura i Setani na vosa mosimosi. Na ka ni veivakamarautaki e uqeta e levu mera “vagata na yamedra me vaka na iseleiwau” ra qai “dodoka nodra vosa tawaloloma me vaka na gasau.” (Same 64:3) Me qarauna na lotu vaKarisito na itovo qori. Dua na ivakaraitaki ni “vosa tawaloloma” na vosa gaga, e tau ena veivakalialiai me beci se cudruvi kina e dua. Levu na gauna e dau tau na vosa gaga me veiwali, ia e rawa ni totolo sara me tini ena vosa veibeci se mosimosi. E dodonu meda ‘kauta tani’ na lotu vaKarisito na vosa gaga. E totoka nida dau veiwali, ia me qarauni meda kua ni tauca na vosa mosimosi se veivakamaduataki me ka ni lasa. E vakasalataki keda na iVolatabu: “Me kua ni lako mai gusumuni e dua na vosa vakasisila, na vosa ga e vinaka qai veivakayaloqaqataki ena kena gauna, me vinaka vei ira na rogoca.”—Efeso 4:29, 31.\n11. E okati vakacava na lomada nida digia na vosa veiganiti meda cavuta?\n11 A tukuna o Jisu ni “na cavuta ga na gusumudou na ka e sinai tu e lomamudou.” (Maciu 12:34) Kena ibalebale, me tekivu sara ga e lomada noda digia na vosa veiganiti meda cavuta. Ena kilai mai na ka eda dau cavuta na noda rai me baleti ira na so tale. Nida dauloloma qai veinanumi, ena veiuqeti na noda vosa.\n12. Eda na digia vinaka vakacava na vosa meda vakayagataka?\n12 Na digitaki vinaka ni vosa e okati tale ga kina na vakasama kei na lewa vinaka. E tui vuku o Solomoni, ia e “vakasamataka qai vaqaqa vakamatailalai” me “raica na vosa rogo vinaka, me vola tale ga na vosa donu, e dina.” (Dauv. 12:9, 10) Vakacava e dau dredre mo cavuta na “vosa rogo vinaka”? Bibi gona mo vakalevutaka nomu kato ni vosa, qori nomu dikeva na ivakavakayagataki ni vosa ena iVolatabu kei na noda ivola. Mo vulica na ibalebale ni matavosa o sega ni kila. Koya e bibi sara, vulica mo vakayagataka na vosa me yaga vei ira na rogoca. Vakasamataka mada na nodrau veivolekati o Jiova kei na Luvena ulumatua, e tukuni ena iVolatabu: “E solia vei au na Turaga Cecere Duadua o Jiova na yame e vakavulici, meu kila na vosa donu meu cavuta vua e oca.” (Aisea 50:4) Nida vakasama vinaka ni bera nida vosa, eda na digia kina na vosa donu meda vakayagataka. (Jeme. 1:19) Meda taroga: ‘Ena vakavotuya vinaka na vosa qo na ka sara ga au vinakata? Ena tarai ira vakacava na vakarorogo?’\n13. Na cava e bibi kina me matata na ka eda tukuna?\n13 E dau vakayagataki e Isireli na biukila mera soqoni se veisukayaki kina na lewenivanua, e yaga tale ga ena ivalu. Sa rauta me vakayagataka na iVolatabu na ivakatautauvata ni biukila me dusia ni bibi me kilai rawarawa na ka eda tukuna. Ke sega ni matata na rorogo ni biukila, e rawa ni vakaleqai ira na sotia era kabakoro. E va tale ga qori ni sega ni matata se buawa na ka eda tukuna, rawa ni vakavu veilecayaki se veivakacalai. Nida saga tiko me matata na ka eda tukuna, meda qarauna tale ga me kua ni kaukaua se veibeci.—Wilika 1 Korinica 14:8, 9.\n14. Eda kila vakacava ni kilai rawarawa na vosa i Jisu?\n14 E ivakaraitaki vinaka duadua o Jisu ni digitaka vinaka na vosa e vakayagataka. Vakasamataka mada na nona ivunau lekaleka qai veiuqeti ena Maciu wase 5 ina 7. E sega ni ukutaka sivia o Jisu na nona vosa se vereverea, e sega tale ga ni kaukaua se mosimosi. E digia na vosa rawarawa qai matata me tara na lomadra na vakarorogo. Kena ivakaraitaki, era lomaocaocataka na lewenivanua na ka mera kania e veisiga. E vakacegui ira o Jisu ni vakamacalataka na nona vakarautaka o Jiova na kedra na manumanuvuka ni lomalagi. Sa qai tarogi ira: “Vakacava, dou sega ni yaga vakalevu vei ira?” (Maciu 6:26) E rawarawa qai matata na vosa i Jisu, e tara na lomadra na vakarorogo. Meda dikeva mada na ikatolu ni tikina bibi me baleta na noda vosa.\nIVAKARAU NI NODA VOSA\n15. Na cava meda vosa kina vakayalovinaka?\n15 E bibi tale ga na ivakarau ni noda vosa. Ni vosa o Jisu ena valenilotu e Nasareci, era ‘qoroya na totoka ni vosa e lako mai gusuna.’ (Luke 4:22) Ni totoka noda vosa se nida vosa vakayalovinaka, era na taleitaka na vakarorogo, era na ciqoma na ka eda tukuna. (Vkai. 25:15) Meda vakatotomuri Jisu nida vosa ena yalovinaka, veidokai kei na veinanumi. E tuburi koya na loloma ni raica nodra sasaga na lewenivanua mera rogoci koya, “mani vakavulici ira ena levu sara na ka.” (Mari. 6:34) Ni vakasewasewani mada ga, e sega ni sauma ena vosa mosimosi.—1 Pita 2:23.\n16, 17. (a) Eda na vakatotomuri Jisu vakacava nida veivosaki kei ira na lewe ni vuvale kei ira na itokani ena ivavakoso? (Raica na imatai ni iyaloyalo.) (b) E yaga vakacava noda dau vosa vakayalovinaka? Tukuna e dua na ivakaraitaki.\n16 E sega ni rawarawa meda lewa matau da qai vosa ena yalomalua vei ira eda veikilai vinaka. De dua eda nanuma ni sega ni vinakati meda qarauna na vosa eda cavuta vei ira. Rawa ni yaco qo nida veivosaki kei ira noda lewe ni vuvale se itokani ena ivavakoso. Vakacava a nanuma o Jisu ni rawa ni vosa vakaukaua vei ratou na tisaipeli ni ratou veikilai ga? Sega! Ni ratou veibataka tiko ga na nona imuri se o cei e levu duadua, a vakadodonutaki ratou vakayalovinaka o Jisu, e vakayagataka e dua na vosa vakatautauvata me baleta na gonelalai. (Mari. 9:33-37) Mera vakatotomuri Jisu na qase nira veivakadodonutaki ena “yalomalua.”—Kala. 6:1.\n17 Ke mosimosi mada ga na ka e tukuna e dua, ena yaga vakalevu nida sauma vakayalovinaka. (Vkai. 15:1) Kena ivakaraitaki, e rua tu na ivakarau ni nona bula na luvena cauravou e dua na tacida yalewa itubutubu le dua. E tukuna vua ena inaki vinaka e dua na tacida yalewa: “E ca sara ni sega ni muria o luvemu nomu veituberi.” E vakasama vinaka na tacida itubutubu le dua qai kaya: “Io, e dina, au se vakavulici koya tiko, ena laurai ni toso na gauna. Daru qai raica ni oti na Amaketoni.” Ni vosa vakayalovinaka na tacida itubutubu le dua, e vinaka tiko ga kina nodrau veimaliwai. A rogoca tiko na veivosaki na luvena, e kila ni se vakabauta o tinana ni rawa ni veisau. E muduka nona vakailala ca, toso na gauna e papitaiso, e veiqaravi sara e Peceli. Nida veimaliwai kei ira na tacida, noda vuvale se so tale, meda vosa “ena yalovinaka ena gauna kece, me vakamasima.”—Kolo. 4:6.\n18. Eda na vakatotomuri Jisu vakacava ena noda vosa?\n18 E vakasakiti dina meda tukuna noda nanuma kei na lomada. Meda vakatotomuri Jisu mada ga nida digia na gauna vinaka, na vosa veiganiti da qai vosa vakayalovinaka. Nida cakava qori, ena vakabulai ira na rogoca, ena marautaka tale ga o Jiova, o koya e solia na iloloma talei qori.\nGAUNA: Digia vinaka na gauna mo vosa kina\nNA KA MEDA TUKUNA: Digia na vosa veiganiti\nIVAKARAU NI NODA VOSA: Vosa vakayalovinaka\niMeli iMeli Vakayagataka Vinaka na Yamemu


Osea, chapter 9 of the Fijian Bible - with audio narration\nDou kakua ni marau, na Isireli, se reki me vakataki ira na veimatanitu eso, ni dou sa vakararawataka na nomudou Kalou ena bula ni dautagane. Dou sa soli kemudou mo dou volitaki ena veisaqata ena nomudou dodomo.\n2 Na veisaqata oqori kei na vale ni yaqona ena sega ni solia na mamau vei kemudou, ena vakalialiai kemudou ga na yaqona.\n3 Ena sega ni nodra na qele i Jiova, ia o Ifereimi ena lesu ki Ijipita, era na kania na ka e sega ni savasava mai Asiria.\n4 Era na sega ni rawa ni cabora na waini vei Jiova, ena sega ni marautaka nodra i madrali. Ena vaka na madrai ni rarawa vei ira, era na dukadukali kece o ira ena kania. Na nodra ca sa baleti ira ga; ena sega ni rawa ni vakayagataki ena vale i Jiova.\n5 Cava o na cakava ena siga sa lokuci, na siga ni solevu tabu vei Jiova?\n6 Era sa lako ena vuku ni veivakarusai. Ena maroroi ira o Ijipita; o Memifesi ena buluti ira na nodra i yau siliva ena taukena na cogadrogadro; ena curuma nodra vei laca na soni.\n7 Sa yaco mai na siga ni veicudruvi; sa yaco mai na siga ni vei sausaumi, era na kila kina na Isireli ni sa lialia na parofita; na tamata vakayalo e vosa kudrukudru, ena vuku ni nomudou caka cala kei na veicati levu.\n8 Nai vakatawa i Ifereimi sa dua vata kei na noqu Kalou. O koya na parofita sa nonai i cori na daubiri dai ena nona i valavala kecegaO na vu ni veicati ena vale ni nona Kalou.\n9 Era sa ca vakalevu sara, me vaka na siga i Kipea. Ena nanumi na nodra i valavala ca, ena sauma o koya.\n10 "Au kunei Isireli, sa vaka na vaini ena vanua dravuisiga; au raici ira na tamamudou sa vaka nai sevu ni lolo ena kena vula. Ni ra yaco ki Pealipiori, era wiliki ira kina ka e veivakamaduataki; ka ra yaco mera vakasisila me vaka na ka era sa domona.\n11 Na nodra lagilagi na Ifereimi ena vukici tani me vaka na manumanu vuka O ena sega na kunekune, sega na bukete, sega na vakasucu!\n12 Ni ra susuga cake na gone au na tamusuki ira me yacova yani nai otioti ni tamata, io. Ena ca vei ira ni'u sa biuti ira!\n13 O Ifereimi e vakataki Taia, ena nona dabe toka ena dua na vanua totoka, ena gauna au raici koya kina. O Ifereimi ena tuberi ira tikoga na luvena ki na ligana na dau veimakamatei."\n14 Mo ni solia vei ira, Jiova O cava mo ni na solia? Solia vua na bola ni gone sa dauvakalutu kei na sucu sega ni to!\n15 "Era vakasinaiti Kilikali ena bula i valavala ca, ka'u sa cudruvi ira sara ga kina, ena vuku ni nodra i tovo vakatevoro au na vakatalai ira tani kina mai na noqu vale; au na sega ni na lomani ira tale.\n16 Sa vuca na wakana o Ifereimi ni sa vakacacani; ena sega tale ni na vua, io, kevaka ena tiko na gone. Au na vakamatea na nona ka talei mai na ketena."\n17 Ena cemuri ira tani na noqu Kalou, ni ra sa sega ni talai rawarawa vua; era na qai dui veiseyaki ki na veivanua.


iVola Mai na iLawalawa Dauvakatulewa ni iVakadinadina i Jiova | iVolaniyabaki 2017\nWILIKA ENA VOSA Afrikaans Albanian Arabic Armenian Azerbaijani Azerbaijani (Cyrillic) Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Ecuadorian Sign Language Efik English Estonian Finnish French Georgian German German Sign Language Greek Haitian Creole Hiligaynon Hindi Hungarian Igbo Iloko Indonesian Italian Japanese Japanese Sign Language Karen (S'gaw) Kazakh Kikaonde Kinyarwanda Kirghiz Kirundi Korean Lingala Malagasy Malayalam Myanmar Norwegian Ossetian Polish Polish Sign Language Portuguese (Brazil) Romanian Russian Sepedi Serbian (Cyrillic) Sesotho (South Africa) Setswana Shona Sinhala Slovak Slovenian Spanish Swahili Swedish Tagalog Tatar Thai Tsonga Turkish Ukrainian Xhosa Yoruba Zulu vakaViti\nDua na ka vakatubuqoroqoro a raivotutaka na parofita o Isikeli ena ikavitu ni senitiuri B.G.V. A raica e dua na qiqi vakalomalagi, qai lewa tu na Turaga Cecere Duadua na vanua e gole kina. E veivakurabuitaki na toso ni qiqi qori. E vaka na tibi ni liva na kena totolo, e rawa tale ga ni veisau kosi vakasauri!—Isik. 1:4, 9, 12, 14, 16-27.\nNa raivotu qori e vakadeitaka ni toso tiko ga na isoqosoqo vakalomalagi i Jiova. Vakacava na nona isoqosoqo e vuravura? E laurai ena yabaki ni cakacaka ni isoqosoqo sa oti, ni toso totolo tale tiko ga na isoqosoqo i Jiova e vuravura!\nE toso tiko ga na isoqosoqo vakalomalagi i Jiova\nKena ivakaraitaki, era maqusa sara toka na lewe i Peceli e Merika na tokitoki. Eso era toki ina itikotiko liu e Warwick, Niu Yoka, se so tale na vanua ni veiqaravi e vakarurugi e Peceli, se ra lesi ina yalava. Era ogaoga tale tiko ga na valenivolavola ni tabana e veiyasa i vuravura. Eso e caka tiko kina na tarataravaki se vakavinakataki tiko eso na ka. Eso na valenivolavola era sa cokoti vata ra qai vakarurugi ina dua ga na valenivolavola ni tabana, eso era toki ina dua tale na vanua. De dua o sega ni vakaitavi ena so na taba ni veiqaravi qori, ia eso tale na sala o na rairai ogaoga toka kina ena gauna qo.\nKeitou marau vakalevu na iLawalawa Dauvakatulewa, qai vakayaloqaqataki keitou na nomuni ogaoga voli na tamata ni Kalou e veiyasa i vuravura kei na nomuni toso vata kei na isoqosoqo i Jiova. Levu era toki ina veivanua e vinakati kina vakalevu na veivuke. Eso era tovolea na taba ni veiqaravi vou me vaka na vunau ena yalava e duatani na kena vosa. E levu era saga mera vakamatauni ira ina iwalewale vou ni vunau se ra vakarabailevutaka nodra cakacaka vakaitalatala ena so tale na sala. O kemuni kece, wili kina o ira na itabaqase kei ira na tauvimate, oni yalodina tiko ena veitaucici ni bula. Oni vakalasui Setani ena nomuni ogaoga tiko ga ena nomuni qaravi Jiova!—1 Kor. 9:24.\nE sega ni guilecava o Jiova na nomuni cakacaka. (Iper. 6:10) Oni vakatotomuria sara tiko ga nodrau yalorawarawa o Eparama kei Sera. Sa yabaki 70 toka vakacaca o Eparama ena gauna e biubiu kina mai Uri ratou qai gole vakavuvale i Kenani. A lai bula voli ena valelaca ena vanua qori ena vo ni nona bula. Erau ivakaraitaki vinaka dina vakaveiwatini ena nodrau dau yalorawarawa!—Vkte. 11:31; Caka. 7:2, 3.\nVakacava o dau yalorawarawa tale ga? E laurai ena nomuni vosota kei na nomuni yalodina ena gauna dredre qo ni oni cakava tiko na ka e tukuna vei keda o Jisu. A kaya: “O koya gona, ni lako moni vakavulici ira na lewe ni veivanua kece ga mera tisaipeli, ni papitaisotaki ira ena yaca i Tamada kei na Luvena kei na yalo tabu.”—Maciu 28:19.\nNona cavuta o Jisu na vosa “lako” e vakaraitaka ni dodonu meda toso, meda kua ni tu vakadua. E marautaki dina na veika era rawata na imuri gugumatua i Karisito ena yabaki ni cakacaka ni isoqosoqo sa oti! Qori e vakadinadinataka ni vakalougatataka tiko o Jiova na vunautaki ni itukutuku vinaka ni Matanitu ni Kalou e veivanua.—Mari. 13:10.\nLevu era sa ciqoma tiko na itukutuku vinaka. E 8,340,847 na iwiliwili ni dautukutuku ena yabaki ni cakacaka ni isoqosoqo sa oti, na vuli iVolatabu e veivula e 10,115,264. Kena ibalebale oni toso vata tiko kei na qiqi vakalomalagi! Ni gugumatua tiko mada ga ena gauna lekaleka sa vo qo, me yacova ni kaya o Jiova me sa rauta na cakacaka ni veivakabulai.\nE veiganiti me noda tikinivolatabu ni yabaki 2017: “Nuitaki Jiova qai cakava na ka vinaka”! (Same 37:3) Ni oni cakava na ka vinaka ena nomuni veiqaravi tabu vei Jiova, oni sa vakaraitaka tiko ni oni nuitaki koya. Oni sega ni cakacaka duadua ni se dina tiko ga o Jisu ena nona kaya: “Raica, au tiko vata kei kemuni ena veisiga kece me yacova na ivakataotioti ni veika vakavuravura.”—Maciu 28:20.\nTIKINIVOLATABU NI YABAKI 2017:\nMoni nuidei ni na vakalougatataka tiko ga o Jiova na nomuni veiqaravi ena yalodina. Se mani lailai se levu na ka oni cakava, e vinakata ga o Jiova moni solia nomuni vinaka taucoko, me donu tale ga na inaki ni nomuni veiqaravi. E taleitaka qai vakadonuya o Jiova na yalo ni soli ka va qori. (2 Kor. 9:6, 7) Saga moni toro voleka tiko ga vua na Tamamuni vakalomalagi ni oni masu wasoma, vulica na Vosa ni Kalou, tiko ena soqoni, qai gugumatua ena cakacaka vakaitalatala.\nNi sa “lekaleka nona gauna,” sa na qai soli isele ga na Tevoro ena nona sasaga meda tawayalodina vei Jiova. (Vkta. 12:12) Ke oni kabiti Jiova tiko ga, ena guce na sasaga ni Tevoro. (Same 16:8) Keitou vinakata moni kila ni keitou lomani kemuni vakalevu. Keitou vakavinavinakataka tale ga na nomuni veivuke ena cakacaka ni Matanitu ni Kalou ena iotioti ni veisiga qo.


Na Cava e Kaya na iVolatabu me Baleta na Tatu? | Taro Vakaivolatabu\nWILIKA ENA VOSA Afrikaans Albanian American Sign Language Amharic Arabic Armenian Armenian (West) Assamese Azerbaijani Azerbaijani (Cyrillic) Bislama Brazilian Sign Language Bulgarian Catalan Cebuano Chavacano Chichewa Chinese (Shanghainese) Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Danish Dutch Efik English Estonian Ewe Faroese Finnish Fon French Ga Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Isoko Italian Japanese Kabuverdianu Kamba Kekchi Kikuyu Kiluba Kinyarwanda Kirghiz Kiribati Kirundi Korean Kyangonde Latvian Lingala Lithuanian Luganda Luo Macedonian Malagasy Malay Malayalam Maltese Mongolian Moore Myanmar Norwegian Nyungwe Nzema Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese (Brazil) Portuguese (Portugal) Romanian Russian Russian Sign Language Réunion Creole Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Spanish Sign Language Sunda Swahili Swahili (Congo) Swedish Tagalog Tatar Telugu Tetun Dili Thai Tigrinya Tsonga Turkish Turkmen Ukrainian Urdu Urhobo Vietnamese Welsh Xhosa Yoruba Zulu vakaViti\nNa Cava e Kaya na iVolatabu me Baleta na Tatu?\nAudio Sala me download kina na katokatoni Na Cava e Kaya na iVolatabu me Baleta na Tatu?\nE tukuni ga vakadua ena iVolatabu na vosa tatu, e kaya na Vunau ni Soro 19:28: ‘Ni kua ni tatutaka na yagomuni.’ E veivakaroti na Kalou vei ira na Isireli me vakaduiduitaki ira gona mai na veimatanitu era tavalaka e yagodra na yaca se ivakatakilakila ni nodra Kalou. (Vakarua 14:2) E sega ni okati na lotu vaKarisito ena Lawa e soli vei ira na Isireli ia e bibi meda kauaitaka na ivakavuvuli ena lawa qo.\nE dodonu me tatu se vakavola na yagona na lotu vaKarisito?\nDikeva mada e vica na tikinivolatabu qo, me saumi kina na taro:\n‘Mera vakaisulutaki ira ena isulu matau na yalewa.’ (1 Timoci 2:9, Veiyalayalati Vou) Na ivakavuvuli qo e yaga ruarua vua na yalewa kei na tagane. E dodonu meda doka na nodra nanuma eso tale, meda kua ni nanumi keda ga.\nEso era tatu mera vakatakilakilataka kina nira duatani, eso tale era cakava qori me vakaraitaka nira lewai ira ga. Ia e uqeti ira na lotu vaKarisito na iVolatabu: “Moni solia na yagomuni me isoro bula, e savasava, e vakadonuya na Kalou, oya me vakayagataki ena veiqaravi tabu na nomuni vakasama kei na yalomatua.” (Roma 12:1) Vakaraitaka na “yalomatua” ena nomu vakalewa vinaka na vuna mo tatutaka kina na yagomu. Ke o veimurimuri ga se mo vakaraitaka kina ni o lewe ni dua na ilawalawa, o na veivutunitaka. O na rawa ni vakatulewa vakavuku ke o vakasamataka vinaka na nomu inaki.—Vosa Vakaibalebale 4:7.\n“Na lalawa ni tamata gumatua ena tini vinaka ga, ia o ira kece era vakusakusa era na dravudravua.” (Vosa Vakaibalebale 21:5) Eso era dau vakatulewataka vakatotolo mera tatutaka na yagodra, ia e muri ena rawa ni vakaleqa na nodra cakacaka kei na nodra veimaliwai. E sau levu qai mosi ni sagai me boko. E laurai ena dua na vakadidike kei na bisinisi ni boko tatu ni levu era veivutunitaka nodra tatutaka na yagodra.\nE vinakati na cakamana se vosa mai na Kalou meu kila kina na lomana? Raica mada na kena isau vakaivolatabu.\niMeli iMeli Na Cava e Kaya na iVolatabu me Baleta na Tatu?


Ra iTabagone—“Gumatua ena Cakacaka Vinaka”\nEna nona ivola uqeti vakalou na yapositolo o Paula vei Taito, e vola kina mera saga na cauravou, wili kina o Taito, mera “ivakaraitaki vinaka ena ka kece” era cakava. (Tto 2:6, 7) Ena icavacava ni wase qori, e vakaraitaka kina nira vakasavasavataki na tamata i Jiova me rawa nira “gumatua ena cakacaka vinaka.” (Tto 2:14) E dua na cakacaka vinaka oya na vunautaki ni Matanitu ni Kalou kei na veivakavulici. Ke o itabagone, vakacava o na vakayagataka nomu kaukaua vakaitabagone mo painia veivuke se painia tudei?—Vvb 20:29.\nKe o vinakata mo painia, vakarautaka e dua na nomu ituvatuva vinaka. (Lu 14:28-30) Kena ivakaraitaki, na cava me nomu ivurevure ni ilavo ni o veiqaravi tiko vakatabakidua? O na rawata vakacava nomu aua? Masulaka qori vei Jiova me vukei iko. (Sm 37:5) Veivosakitaka nomu ituvatuva kei rau na nomu itubutubu, vaka kina o ira na painia gugumatua. Oti, sasaga mo rawata nomu isausau. Ena vakalougatataka o Jiova na nomu sasaga mo qaravi koya!\nSARAVA NA VIDIO ITABAGONE ERA DOKAI JIOVA, OTI QAI SAUMA NA TARO QO:\nNa cava e vakadredretaka nodra via painia eso? Cava e qai vukei ira?\nEra na uqeti luvedra vakacava na itubutubu mera painia tudei?\nNa cava e bibi kina me tiko noda ituvatuva ni vunau?\nEra na vukei ira vakacava na painia na lewe ni ivavakoso ra qai vakayaloqaqataki ira?\nEra vakalougatataki vakacava na painia?\nNa cava meu cakava meu painia kina?\niMeli iMeli Ra iTabagone—“Gumatua ena Cakacaka Vinaka”


A Veisau Vakacava e Dua na Turaga Voravora?\nWILIKA ENA VOSA Afrikaans Albanian Amharic Arabic Arabic (Lebanon) Armenian Armenian (West) Aymara Azerbaijani Azerbaijani (Cyrillic) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Finnish Fon French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Kabiye Kamba Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Marshallese Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zande Zulu vakaViti\nTalanoataka o Adrián De La Fuente\nKA E KILAI KINA: VORAVORA NONA ITOVO NI SE ITABAGONE\nAu sucu ena korolevu o Ciudad Mante , ena yasayasa rairai totoka o Tamaulipas e Mexico. Era dau veikauaitaki qai yalovinaka na lewenivanua. Ia e vanua vakarerevaki ni levu tale ga kina na basulawa.\nAu ikarua vei keitou na le va na veitacini tagane. Au papitaiso ena lotu Katolika, au lewe tale ga ni kena matasere ena dua na gauna. Au via cakava na ka e vakamarautaka na Kalou niu leqataka deu lai kama tawamudu i eli.\nA biuti keitou o tamaqu niu se qai yabaki lima. Dua na ka noqu rarawa kei na galili. Keitou lomani koya vakalevu, au sega gona ni taura rawa se cava e biubiu kina. Levu na gauna sa cakacaka tu ga o tinaqu me qaravi keitou kina na gone.\nAu vakaiulubaletaka na leqa mai vale meu vakalutu vuli kina, meu vakailala tale ga kei ira era qase cake vei au. Au vulica kina na vosavosa ca, vakatavako, butako, kei na vala. Au vulica tale ga na veivacu, veibo, kei na so tale na iwalewale ni vala e vakayagataki kina na liga kei na yava meu rawa ni lewai ira eso tale. Qori e vakavuna na voravora ni noqu itovo niu se itabagone. Levu na gauna au lai coko tu ena veivanavanai e dau caka, vakavica noqu voleka sara ni mate. Dua na ka nona rarawa o tinaqu ni dau lai kauti au mai ena gaunisala au sa davo tu kina me cicivaki au i valenibula!\nGauna au yabaki 16 kina, a gole yani i vale o Jorge keirau se veitokani sara ena gauna keirau se gone kina. A kaya ni dua na iVakadinadina i Jiova, e via wasea vei keitou e dua na itukutuku bibi. E vakamacalataka na ka e vakabauta qai yavutaka qori ena iVolatabu. Au taleitaka sara ga na ka au rogoca me baleta na yaca ni Kalou kei na nona inaki, niu se sega ni bau wilika na iVolatabu. Keitou mani ciqoma na veisureti i Jorge me keitou vulica na iVolatabu.\nAu lomavakacegu dina niu rogoca ni sega ni yavutaki ena iVolatabu na ivakavuvuli ni eli. (Same 146:4; Dauvunau 9:5) Sa oti sara ga e keri na rere vakalialia a tu vei au e liu me baleta na Kalou. Au sa qai vakadeitaka ni Tama dauloloma, qai vinakata mera marautaka na bula na luvena.\nAu liaca ni toso tiko noqu vuli iVolatabu ni dodonu meu veisautaka noqu itovo. E bibi meu yalomalumalumu, meu muduka tale ga noqu ivakarau voravora. E vukei au vakalevu na ivakasala ena 1 Korinica 15:33. E tukuni kina: “Na ilala ca e vakacacana na itovo vinaka.” Au taura rawa e kea ni dodonu meu digia vinaka noqu ilala keu via veisautaka noqu itovo. Au mani vakanadakui ira noqu ilala makawa, au lai vakailala kei ira na lotu vaKarisito dina. O ira qori era sega ni veimoku se voravora nodra itovo mera walia kina nodra leqa. Ia era muria na ivakavuvuli vakaivolatabu.\nDua tale na tikinivolatabu e vukei au na Roma 12:17-19. E tukuni kina: “Kua ni sauma na ca e caka vei kemuni. . . . Ke rawa, saga moni veiyaloni kei ira na tamata kece. Ni kua ni sauma na ca e caka vei kemuni, . . . ni volai: ‘“E noqu na veisausaumi, au na sauma,” e kaya o Jiova.’” Au vakabauta ni na cakava o Jiova e dua na ka ena veika tawadodonu ena gauna kei na sala e donu vua. Toso na gauna, sa tekivu veisau vakamalua na noqu itovo.\nDua na ka guiguilecavi dredre a yaco ena dua na siga niu gole tiko i vale. Era buturaki au e dua tale na ilala daubasulawa keimami dau veimecaki tu e liu. A mokuta na dakuqu na nodra iliuliu qai kaya, “Cakava sara e dua na ka!” Au masu vakalekaleka ga vei Jiova, au kerea na nona veivuke meu vosota na veika e caka vei au. Dua na ka noqu via veisausaumi, ia au sega ni cakava ya. Keirau sota tale kei na nodra iliuliu na ilala ya ena siga tarava. E tuburi au na cudru katakata, ia au masu lo vei Jiova me vukei au meu lewa vinaka noqu cudru. Au kurabui ni gole mai na cauravou ya qai kaya: “Vosoti au ena ka e yaco ena bogi. Kila na cava, au via vakataki iko. Au via vulica na iVolatabu.” Au marau sara ga niu lewa vinaka noqu cudru! Keirau vuli iVolatabu rawa kina kei na cauravou ya.\nKa ni rarawa ni ratou muduka nodratou vuli iVolatabu na vo ni noqu vuvale. Ia au vakadeitaka meu vuli tiko ga, me kua ni dua na ka e tarova ya. Au kila ni na seavu na noqu rarawa keu veimaliwai wasoma kei ira na tamata ni Kalou, o ira qori era sa na noqu lewe ni vuvale vou. A toso vinaka noqu vuli iVolatabu, au qai papitaiso meu iVakadinadina i Jiova ena 1991.\nAu dau yaloca tu e liu, veivakasaurarataki, qai voravora. Ia e veisautaka vakadua na noqu bula na Vosa ni Kalou. Au sa gugumatua tiko ena gauna qo ena vunautaki ni itukutuku veivakacegui ena iVolatabu. Sa 23 na yabaki noqu vakaitavi voli ena cakacaka qori.\nAu lai veivuke vakalailai ena valenivolavola ni iVakadinadina i Jiova e Mexico. Keirau sota e keri kei Claudia, e dua na goneyalewa lotu vaKarisito gugumatua, keirau qai vakamau ena 1999. Qori e dua na veivakalougatataki i Jiova vei au!\nKeirau a veiqaravi ena ivavakoso ni vosa vagalu e Mexico, ena nodra vukei na didivara mera kilai Jiova. Oti keirau sureti me keirau lai veivakavulici ena iVolatabu e Belize. E sega ni levu sara na ka keirau taukena, ia keirau marautaka tiko na neirau veiqaravi. Keirau sega ni veivutunitaka na neirau toki i kea.\nA tomana tale o tinaqu na nona vuli iVolatabu, qai papitaiso. Sa iVakadinadina i Jiova tale ga na tuakaqu, o watina, kei na tolu na luvedrau. Au a vunau vei ira eso na noqu itokani makawa, era sa qaravi Jiova tale ga ena gauna qo.\nKa ni rarawa nira sa mate eso na lewe ni noqu vuvale nira sega ni veisautaka na nodra itovo voravora. De dua au sa na tu tale ga ena ibulubulu ena gauna qo keu a sega ni veisau. Au vakavinavinaka vei Jiova ni solia vei au na gauna meu qaravi koya, meu veimaliwai kei ira na nona tamata era vosovoso qai yalovinaka ena nodra vukei au meu bulataka na ivakavuvuli vakaivolatabu.\nCava e Kaya na iVolatabu me Baleta na iTovo Kaukaua\nCava na rai ni Kalou me baleta na itovo kaukaua? Rawa nira veisau na dau vakayacora na itovo kaukaua?\niMeli iMeli Au Dau Yaloca Qai Voravora


Vesuki Ira na iVakadinadina i Jiova na Matanitu o Rusia ena Vuku ni Nodra Vakabauta\nWILIKA ENA VOSA Afrikaans Albanian Armenian Azerbaijani Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Croatian Czech Danish Dutch English Estonian Ewe Finnish French Ga Georgian German Greek Hausa Hiligaynon Hungarian Iban Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Malay Myanmar Norwegian Pangasinan Persian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Sinhala Slovak Slovenian Spanish Swahili Swedish Tagalog Thai Turkish Twi Ukrainian Vietnamese Xhosa Yoruba vakaViti\nSa qai kaukaua ga nodra sasaga na vakailesilesi ni Matanitu o Rusia mera vakacacani ira na iVakadinadina i Jiova, nira veivakarerei ni na vakaruataki na veika e yaco ena Matanitu Makawa kei Rusia. Ena ika14 ni Okotova 2020, era sa bala e valeniveivesu e 43 na iVakadinadina i Jiova, le 27 e vakatabui mera biuta nodra vale, e le 191 tale ga e sega ni vakadonui mera biuta na nodra tauni. Era beitaki na iVakadinadina i Jiova qo nira tokona, tuvanaka ra qai vakailavotaka na isoqosoqo e “vakavu tikoyavavala.” Era vaqaqai tiko ena gauna qo e rauta nira le 373 na iVakadinadina i Jiova, toka nodra yabaki bula ena 20 ina 89.\nEra vaqara iulubale na vakailesilesi nira yavutaka nodra sasaga ena vakatatabu e caka ena isoqosoqo vakalawa ni iVakadinadina i Jiova ena Epereli 2017, era vakatanitaka tale ga na Lawa ni Basulawa, na Article 282. Kena dina, era veilewaitaki ga na iVakadinadina i Jiova ena vuku ni nodra sokalou. Ke vakabau nodra veibeitaki na vakailesilesi, ena rawa sara ga nira totogitaki eso na iVakadinadina i Jiova era vesu tiko mera yabaki tini e valeniveivesu.\nEna ika14 ni Okotova, 2020 era sa:\nTu e valeniveivesu: 43\nVesu e vale: 27\nVakatabui me veilakoyaki: 191\niWalewale Era Vakayagataka na Vakailesilesi e Rusia Mera Vesuki Ira na iVakadinadina i Jiova, Qai Totogitaki Ira Tale ga Kina\nMe tekivu mai na Feperueri 2018, era sa muria tiko na tabana ni lawa e dua na iwalewale mera vesu kina na iVakadinadina i Jiova. Era dau curuma vakaukaua na ovisa vakaiyaragi nodra vale na iVakadinadina i Jiova, era dodoka na dakai e uludra na tiko e vale—okati kina o ira na gone kei na itabaqase, ra qai vakasaurarataki mera davo ena fuloa. Era na yanaraka na lomanivale, taura na ka era taukena, ra kau tale ga eso na iVakadinadina i Jiova mera lai vakatarogi tale. Era veibeitaki na dauveivaqaqai nira vakavu tikoyavavala eso na iVakadinadina i Jiova qori, ra qai kerea na veivakadonui ni mataveilewai mera lai wawa veilewai e valeniveivesu. Nira sa vesu, era qai dau kerea tale ina mataveilewai na tabana ni veibeitaki me toso nodra wawa veilewai. Sa dau vakadonuya tu ga na mataveilewai na kerekere qori. Raica mada qo na veika ratou sotava na le walu na iVakadinadina i Jiova eratou beitaki, ratou totogitaki tale ga ni ratou vakavuna na tiko yavavala. *\nE vakadonui me sereki totolo o Dennis Christensen ena ikatolu ni yabaki ni nona vesu. Ena ika23 ni June 2020, e kaya na Mataveilewai ni Yasana e Lgovskiy e Kursk ni vinakati vei Mr. Christensen e $5,759 na ilavo ni Merika me sauma kina na vo ni tolu na yabaki me vesu kina. Ia e qai kaya o Mr. Aleksei Shatunov, na dauveibeitaki ni Yasana e Kursk me rogoci tale na kisi qori. E yavutaka na nona vakatulewa o Mr. Shatunov ena so na itukutuku lasu ni sega ni qarava vinaka na nona cakacaka e valeniveivesu. E vesu tale tiko qo vakawawa o Mr. Christensen me yacova na ikarua ni nona veilewai e se bera ni vakadeitaki na tikinisiga. Ena gauna qo e vesu tu ena dua na rumu era dau vesu ga kina na daubasulawa vakadomobula me tini na siga dina mada ga ni tautauvimate tu, ni beitaki ni beca eso na lawa lalai ni valeniveivesu.\nSa yabaki 46 o Mr. Christensen, e turaga tale ga ni Denmark. E vesu mai Oryol ena ika25 ni Me 2017, nira curu yani na ovisa vakaiyaragi kei na tabana ni Federal Security Service nira soqoni tiko na iVakadinadina i Jiova. E totogitaki me ono na yabaki e valeniveivesu o Mr. Christensen ni dua na iVakadinadina i Jiova, qori ni oti e rauta ni dua na yabaki nona veilewai tiko ni rairai yani vaka50 vakacaca ena mataveilewai. Ena ika6 ni Feperueri 2019, e vakarogoya o Turaganilewa Aleksey Rudnev ena Mataveilewai ni Yasana o Zheleznodorozhniy e Oryol ni dina na ka e beitaki kina o Christensen ni ‘tuvanaka na nodra cakacaka na isoqosoqo dau vakavuna na tikoyavavala,’ ena Article 282.2(1) ena Lawa ni Basulawa ena Matanitu o Rusia. Ena ika23 ni Me 2019, eratou sega ni vakadonuya e tolu na turaganilewa ena mataveilewai ni Yasana e Oryol na kerekere nei Mr. Christensen me rogoci tale nona kisi, eratou sega ni veisautaka na kena itotogi me yabaki ono e valeniveivesu.\nE vesu o Sergey Klimov ena ika3 ni June 2018, nira curuma vakaukaua na ovisa e rua na nodra vale na iVakadinadina i Jiova. Era mani kau mera lai vakatarogi kina e 30 vakacaca na iVakadinadina i Jiova wili kina e dua na marama yabaki 83. Era sereki kece vakavo ga o Mr. Klimov. Era beitaki koya na ovisa qai vesu tu me wawa veilewai me rua na vula. Ia e toso sara me dua na yabaki lima vula me yacova ni veilewai qai tau na kena itotogi. Ena gauna kece qori e sega tu ni sota kei watina se nona vuvale. Ena ika5 ni Noveba 2019, e totogitaki Mr. Klimov na Mataveilewai ni Tikina e Oktyabrsky mai Tomsk me ono na yabaki ni beitaki ni ‘tuvanaka tiko na cakacaka e vakavuna na tiko yavavala.’ Ena sereki o Mr. Klimov ena Julai 2023.\nEna ika12 ni June 2018, era curuma vakaukaua na ovisa na nodratou vale e vitu na iVakadinadina i Jiova e Saratov. Ratou beitaki kina o Konstantin Bazhenov, Aleksey Budenchuk, Feliks Makhammadiyev, Roman Gridasov, Gennadiy German, kei Aleksey Miretskiy. Era basuka na katuba na ovisa, era taura vakaukaua na ka era taukena na tacida, era qai biuta tale ga ena nodra vale na noda ivola sa vakatabui tu na kena veisoliyaki. Era kauti iratou tale ga e sivia ni tini na iVakadinadina i Jiova mera lai vaqaqai, qai vesuki ratou me yacova sara na bogilevu. Eratou veilewaitaki e tolu na tacida tagane, qai voleka ni dua na yabaki nodratou wawa veilewai.\nEna ika19 ni Seviteba 2019, e vakatulewataka na Turaganilewa ni Mataveilewai ni Tikina e Leninskiy o Dmitry Larin, me ratou vesu na ono na tacida tagane qori. Ratou beitaki ni ratou tuvanaka na ‘cakacaka e vakavuna na tiko yavavala.’ E rua vei rau na vesu qori erau totogitaki me tolu veimama na yabaki, dua tale e tolu na yabaki, kei ratou na vo ni tolu eratou vesu me rua na yabaki. Kuria oya, e vakatulewataki tale ga ni gauna ratou sa sereki mai kina, eratou na sega ni rawa ni vakaitutu ena vanua cava ga eratou cakacaka kina me lima na yabaki. Eratou vakalolomataki tale ga na le ono qo e valeniveivesu. Ena ika6 ni Feperueri 2020, ratou laumoku ena iwau o Aleksey Budenchuk, Gennadiy German, Roman Gridasov, Feliks Makhammadiyev, kei Aleksey Miretskiy vei ira na ovisa ni valeniveivesu e Rusia. E mavoa sara ga vakaca o Mr. Makhammadiyev e lai curu kina e valenibula ni ramusu nona suinisarisari, mavoa nona yatevuso kei na ivi.\nVaqaqara Qai Curumi Vakaukaua ena Julai 2020\nEna ika12 ni Julai 2020, era curuma vakaukaua na vakailesilesi nodratou vale e tolu na iVakadinadina i Jiova e Prokopievsk, ena yasasaya o Kemerovo. Ratou kau sara eso na tacida ina dua na ofisi me ratou vakatarogi ,oti ratou sereki. Ia e vesu me rua na siga na tacida itabaqase o Andrey Vlasov. Ena ika 14 ni Julai ratou beitaki koya na vakailesilesi ni dau basulawa qai vesu tu e vale me rua na vula.\nEna ika13 ni Julai, e sivia e 100 nodra vale na iVakadinadina i Jiova e curumi vakaukaua ena levu na vanua ena yasayasa o Voronezh, kei na siti o Stariy Oskol, mai Belgorod. Era beitaki nira basulawa, ratou mani vesu vakawawa e tini na tacida me yacova na ika3 ni Seviteba. Rau mokulaki e rua na tacida vei ira na vakailesilesi ni Special Rapid Response Unit, ena gauna era curuma kina vakaukaua nona vale o Alexander Bokov. E vaculaki na ketei Mr. Bokov, mokulaki na uluna, qai vakaukauataki me roso nira vakasaurarataki koya tiko na vakailesilesi. E biligi tale ga ena fuloa o Dmitrii Katirov, e mokulaki, qai caqelaki me yacova ni tagi.\nSagai me Tarovi Nodra Vesu Vakatawadodonu\nEra vakaraitaka na loya ni iVakadinadina i Jiova na ka e caka qori vei ira na tacida ina UN Human Rights Committee (Komiti ni Matabose kei Vuravura e Qarava na Dodonu ni Lewenivanua) kei na UN Working Group on Arbitrary Detention (iSoqosoqo e dau dikeva na vakatauitotogi). E sa vakau oti ina European Court of Human Rights (Mataveilewai ni Dodonu ni Lewenivanua e Urope) e 57 na ivola kerekere. Me yacova mai nikua, e se bera ni dua na ka e caka me tarovi kina nodra vakalolomataki na tacida.\nEra sega ni duavata eso na isoqosoqo mai na so tale na vanua ena ka e cakava tiko matanitu o Rusia vei ira na iVakadinadina i Jiova. Kena ivakaraitaki, ena vakatulewa e tau ena ika26 ni Epereli 2019, e vakalewa sara ga na isoqosoqo na WGAD na nodra vakacacani na iVakadinadina i Jiova e Rusia, vakabibi na ka e caka vei Dmitriy Mikhailov ena siti o Shuya. E mani kaya kina na WGAD ni vesu o Mr. Mikhailov me wawa veilewai ni vakaduiduitaki ena vuku ni nona vakabauta. O Mikhaylov e dua “vei ira na vica vata na drau ni iVakadinadina i Jiova e Rusia era vesu, totogitaki qai beitaki ena basulawa nira vakayagataka tiko nodra galala ni sokalou.”\nEna ika12 ni Maji 2020, erau duavata na matabose na OSCE Permanent Council kei na European Union ni rau vola na nodrau rarawataka na nodra vakalolomataki na iVakadinadina i Jiova e Rusia. Qo na ka rau vola: “E kauai tiko vakalevu na European Union ena nodra vakacacani na iVakadinadina i Jiova e Rusia . . . Kena ikuri, keitou kauaitaka vakalevu na nodra se qai vakalolomataki wale tiko ga qo eso na iVakadinadina i Jiova vei ira na ovisa. Nira vakatotogani e valeniveivesu, se na gauna mada ga era se bera ni vesu kina.” E tomana na ivola: “Na veivakatotogani e dua na sala e beci sara ga kina na dodonu ni lewenivanua, nona rokovi, kei na nona dokai. E beci na lawa ni veimatanitu ni caka na veivakatotogani, vakabibi na vica na veidinadinati e cakava o Rusia kei na so tale na matanitu.”\n“Era vesu e levu na iVakadinadina i Jiova, era wawa veilewai tale ga ni beitaki ni vakavuna na ‘tiko yavavala’ na nodra sokalou. E dina ga ni kisi qo e baleti Mr Mikhaylov, ia na veika ena kunei ena vakadidike qo ena lai yaga tale ga vei ira kece era vakataki Mr Mikhaylov.” *—UN Human Rights Council, Opinions adopted by the Working Group on Arbitrary Detention at its 84th session: No. 11/2019, Russia, U.N. Doc. A/HRC/WGAD/2019 (April 26, 2019), par. 77.\n^ para. 62 E duidui na ivolavolai ni yaca i Mikhailov e vakayagataka na WGAD.\nVesu ena Vuku ni Nona Lewaeloma\nEna ika24 ni Okotova 2019, era curuma vakaukaua na ovisa era vakaiyaragi nona vale o Eduard Zhinzhikov. Era vakatoboicutaki koya ena fuloa, ra wilika vua na ivola ni vaqaqara, ra qai kaya me vakaraitaka na ivola vakaivolatabu e tabaka na iVakadinadina i Jiova. E tukuni vua me ravi tu e lalaga me tolu na aua ni caka tiko na vaqaqara, ra qai yadravi koya na sotia era vakaiyaragi. Ena siga tiko ga qori, e vesu vakawawa vei ira na vakailesilesi. E bukete tiko na watina o Tatyana, ia e lutudole na gone ena levu ni nona lomaleqataka na vaqaqara kei na veibeitaki.\nA sucu o Eduard ena 1971 ena koro o Zadnya ena yasayasa o Bryansk, ia levu na gauna sa tu ga e Novozybkov. Ni se gone e dau vola serekali, taleitaka tale ga na qiri qita. E kenadau ena tuki kaukamea. Rau veikilai kei Tatyana ena dua na vanua ni caka ivakatagi, rau vakamau sara ena 1993. E dua na luvedrau yalewa.\nE se vesu tu vakawawa o Eduard ena No. 2 Detention Center for the Bryansk Region. E beitaki ni ‘tokona vakailavo qai tuvanaka na cakacaka ena dua na isoqosoqo e vakavuna na tiko yavavala.’ E vinakata na dauveibeitaki me vitu na yabaki qai tini na vula e valeniveivesu o Eduard.\nE tiko tale ga ena internet na ulutaga qo, e laurai kina na yacadra kece na iVakadinadina i Jiova era vesu tiko e Rusia ena vuku ni nodra vakabauta\nVesu ena Vuku ni Nodra Vakabauta—Rusia (PDF)\n14 Okotova, 2020\nEra vesu e 43 na iVakadinadina i Jiova.\n2 Seviteba, 2020\nE vakataulewataka na mataveilewai e Berezovsky ena yasayasa o Kemerovo, me rau vesu me va na yabaki e valeniveivesu o Sergey Britvin kei Vadim Levchuk.\n3 Okosita, 2020\nE tauca na lewa na mataveilewai e Pskov me sereki o Gennady Shpakovskiy. Ia sa sega ni vesu e valeniveivesu me ono veimama na yabaki, ena vakatatabutaki ga ena ka e beitaki kina.\nVaqaqara ena sivia e 100 nodra vale na iVakadinadina i Jiova ena yasayasa o Voronezh kei Belgorod.\nE beitaki Gennady Shpakovskiy e yabaki 61 na mataveilewai na Pskov City Court, qai totogitaki me vesu me ono veimama na yabaki.\nFeperueri 6, 2020\nEratou beitaki e le ono na iVakadinadina i Jiova ena ika19 ni Seviteba 2019, ratou qai kau ina valeniveivesu na Penal Colony No. 1 e Orenburg. Eratou vakalolomataki vakaca ni ratou yaco yani, eratou laucaqe qai mokulaki ena iwau. E ramusu nona suinisarisari o Mr. Makhammadiyev, e mavoa tale ga nona yatevuso kei na ivi.\nSeviteba 19, 2019\nE tauca na turaganilewa o Dmitry Larin ena mataveilewai ni Tikina e Leninskiy mai Saratov, me ratou vesu e le ono na tacida tagane o Konstantin Bazhenov, Aleksey Budenchuk, Feliks Makhammadiyev, Roman Gridasov, Gennadiy German, kei Aleksey Miretskiy, ni ratou ‘tuvanaka na cakacaka e vakavuna na tiko yavavala.’\nE sega ni vakadonuya na Oryol Regional Court na kerekere nei Dennis Christensen, mani totogitaki koya me yabaki ono e valeniveivesu.\n26 Epereli, 2019\nE raica na isoqosoqo na UN Working Group on Arbitrary Detention ni saqati nona dodonu o Dimtriy Mikhailov, e vakacala tale ga nodra vakacacani na tacida e Rusia.\nFeperueri 6, 2019\nE vakatulewataka na Mataveilewai ni Yasana o Zheleznodorozhniy ni cala o Dennis Christensen, mani totogitaki me ono na yabaki e valeniveivesu.\nOkotova 9, 2018\nEra curuma na ovisa kei na sotia eso na vale e Kirov. Ratou vesu kina e vica na tacida tagane kei Andrzej Oniszczuk e lewenivanua e Poladi. Ratou sa wawa veilewai tiko e valeniveivesu.\nEra yanaraka na ovisa ena nodra vale e vica na tacida e Penza. Era vesuka e dua na tacida tagane. Sa wawa veilewai tiko e valeniveivesu.\nEra vaqaqara na ovisa ena so na vale e Omsk. Rau vesu kina o Sergey kei Anastasiya Polyakov. Rau sa wawa veilewai tiko e valeniveivesu. O Mrs Polyakova e imatai ni yalewa iVakadinadina i Jiova e vesu e Rusia e beitaki ni vakavuna na tikoyavavala.\nEra curuma na ovisa eso na vale e Saratov. Ratou vesu me wawa veilewai o Konstantin Bazhenov, Aleksey Budenchuk, kei Feliks Makhammadiyev. E tukuni vei Gennadiy German, Roman Gridasov, kei Aleksey Miretskiy me ratou sainitaka e dua na veidinadinati ni ratou na sega ni biuta na siti ratou tiko kina.\nEra curuma na ovisa eso na vale e Tomsk kei Pskov. E vesu kina e dua na tacida tagane o Sergey Klimov, sa wawa veilewai tiko e valeniveivesu.\nFeperueri 19, 2018\niMatai ni kena rogoci na kisi ni veilewai nei Dennis Christensen ena Mataveilewai ni Yasana o Zheleznodorozhniy, e vakataulewa kina o Aleksey Rudnev.\nJulai 20, 2017–Noveba 2018\nSa vakavica na kena toso nona wawa veilewai e valeniveivesu o Dennis Christensen: kena imatai ena Mataveilewai ni Tikina o Sovietskiy, dua tale ena Mataveilewai ni Tikina o Zheleznodorozhniy.\nE totogitaki Dennis Christensen na Mataveilewai ni Tikina o Sovietskiy e Oryol me wawa veilewai e valeniveivesu me rua na vula.\nEra curuma vakaukaua na ovisa e Oryol na vale e caka tiko kina na soqoni ra qai vesuki Dennis Christensen.\nE tauca na lewa na Mataveilewai Cecere e Rusia me vakawabokotaki vakadua na nodra valenivolavola na iVakadinadina i Jiova e Rusia kei na 395 na ivavakoso.\n^ para. 5 Me ikuri ni ivakamacala me baleta na nodra vakacacani ena vuku ni nodra vakabauta na iVakadinadina i Jiova e Rusia, rai ena jw.org.\niMeli iMeli Vesu ena Vuku ni Nodra Vakabauta\nVesu ena Vuku ni Nodra Vakabauta—Rusia\nMeda Kua ni Rerevaka na Veitusaqati\nE Vosa ena Vukudratou na iVakadinadina i Jiova e Saratov, e Dua e Dau Dikeva na Lotu e Rusia\niVakadinadina i Jiova Era Vesu ena Vuku ni Nodra Vakabauta—Vanua


Na Cava na Veivakaturi? | Taro Vakaivolatabu\nWILIKA ENA VOSA Afrikaans Albanian American Sign Language Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Batak (Toba) Bislama Brazilian Sign Language Bulgarian Cambodian Catalan Cebuano Chavacano Chichewa Chilean Sign Language Chin (Hakha) Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombian Sign Language Croatian Czech Dangme Danish Dutch English Estonian Ewe Faroese Finnish Fon French Ga Georgian German German Sign Language Greek Gun Haitian Creole Hausa Hebrew Hiligaynon Hindi Hungarian Iban Igbo Iloko Indonesian Irish Isoko Italian Italian Sign Language Japanese Kannada Kikaonde Kiluba Kinyarwanda Kirghiz Kirundi Kongo Korean Kwanyama Latvian Lingala Lithuanian Luvale Macedonian Malagasy Malay Maltese Mam Mapudungun Maya Mingrelian Myanmar Norwegian Nzema Oromo Persian Peruvian Sign Language Polish Polish Sign Language Portuguese (Brazil) Portuguese (Portugal) Quichua (Imbabura) Rarotongan Romanian Romany (Macedonia) Cyrillic Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Tetun Dili Thai Tigrinya Tsonga Turkish Turkmen Ukrainian Urdu Venda Vietnamese Xhosa Zulu vakaViti\nNa vakadewa ni “veivakaturi” ena iVolatabu e yavutaki ena vosa vaKirisi na a·nasta·sis, e kena ibalebale, “basika tale” se “tucake tale.” Qori e dusia na nona sa vakaturi mai na mate e dua, qai vakalesui vua na bula a tu kina e liu.—1 Korinica 15:12, 13.\nE sega ni laurai na vosa “veivakaturi” ena iVolatabu vakaIperiu e vakatokai na Veiyalayalati Makawa, ia e tiko kina na kena ivakavuvuli. Kena ivakaraitaki, e yalataka na Kalou vua na parofita o Osea: “Au na sereki ira mai na kaukaua ni iBulubulu, au na vakabulai ira mai na mate.”—Osea 13:14; Jope 14:13-15; Aisea 26:19; Taniela 12:2, 13.\nEra na vakaturi e vei na tamata? Eso era na vakaturi mera lai bula e lomalagi ra qai veiliutaki vakatui kei Karisito. (2 Korinica 5:1; Vakatakila 5:9, 10) E vakatoka qori na iVolatabu me “imatai ni veivakaturi” kei na “veivakaturi taumada.” Na rua na malanivosa qori e vakaraitaka ni na dua tale na veivakaturi. (Vakatakila 20:6; Filipai 3:11) Qori nodra vakaturi mera bula ena vuravura qo ra qai vakila tale na iwase levu ni tamata na bula marautaki.—Same 37:29.\nEra na vakaturi vakacava? Na Kalou e solia vei Jisu na kaukaua me vakaturi ira na mate. (Joni 11:25) O Jisu ena vakaturi “ira kece na tu ena ibulubulu nanumi,” ena vakalesuya tale vei ira na kedra ituvaki dina, nodra itovo, kei na ivakarau ni nodra vakasama. (Joni 5:28, 29) Era na vakaturi ena yago vakayalo o ira na lai bula e lomalagi, ia o ira na vakaturi ena yago vakayago era na bula ena vuravura qo era na uasivi qai bulabula vakayago.—Aisea 33:24; 35:5, 6; 1 Korinica 15:42-44, 50.\nO cei ena vakaturi? E kaya na iVolatabu “nira na vakaturi mai na yalododonu kei ira na sega ni yalododonu.” (Cakacaka 24:15) Era okati mera yalododonu na tamata yalodina vakataki Noa, Sera, kei Eparama. (Vakatekivu 6:9; Iperiu 11:11; Jemesa 2:21) Era okati mera sega ni yalododonu o ira na se bera ni vulica se sega ni kila na ivakatagedegede ni Kalou.\nIa o ira na daucaka ca qai torosobu nodra ivakarau ni bula era na sega ni vakaturi. Era na vakarusai vakadua ena gauna era mate kina, e sega nodra inuinui ni bula tale.—Maciu 23:33; Iperiu 10:26, 27.\nEna yaco ninaica na veivakaturi? E parofisaitaka na iVolatabu ni na yaco na veivakaturi e lomalagi donuya nona tiko na Karisito, a tauyavu qori ena 1914. (1 Korinica 15:21-23) Ena vakayacori na veivakaturi e vuravura qo ena loma ni Duanaudolu na Yabaki Nona Veiliutaki o Jisu Karisito, sa na qai vukici na vuravura me parataisi.—Luke 23:43; Vakatakila 20:6, 12, 13.\nNa cava meda vakabauta kina na veivakaturi? E vakamacalataka na iVolatabu e ciwa na veivakaturi ra qai vakadinadinataka sara ga e levu na kena vakayacori. (1 Tui 17:17-24; 2 Tui 4:32-37; 13:20, 21; Luke 7:11-17; 8:40-56; Joni 11:38-44; Cakacaka 9:36-42; Cakacaka 20:7-12; 1 Korinica 15:3-6) E vakatubuqoroqoro nona vakaturi Lasarusa o Jisu ni sa mate tu me va na siga. A mani vakayacora o Jisu na cakamana e matadra na ilala levu. (Joni 11:39, 42) O ira mada ga na meca i Jisu era vakadinata na ka e yaco qori, ra mani bosea mera vakamatei Jisu kei Lasarusa.—Joni 11:47, 53; 12:9-11.\nE vakaraitaka na iVolatabu ni tiko vua na Kalou na kaukaua, e vinakata tale ga me vakaturi ira na mate. E nanuma vinaka tu na kedra itukutuku matailalai, era na vakaturi mai ena nona kaukaua. (Jope 37:23; Maciu 10:30; Luke 20:37, 38) E rawa vua na Kalou me vakaturi ira na mate, qori na ka e vinakata! E kaya na Kalou me baleta na veivakaturi ena gauna se bera mai: “Oni na vinakata vakalevu na cakacaka ni ligamuni.”—Jope 14:15.\nRai cala me baleta na veivakaturi\nKa era kaya e levu: Na veivakaturi nodrau duavata tale na yalo kei na yago.\nKena dina: E vakavuvulitaka na iVolatabu ni mate na tamata e sega ni lai bula tale tiko ina dua na vanua, se me bula tiko na yalona. (Dauvunau 9:5, 10) Koya gona na gauna e vakaturi kina e dua, e sega ni duavata tale kei na yalona; sa na tamata bula ga.\nKa era kaya e levu: Eso era na vakaturi qai vakarusai.\nKena dina: E kaya na iVolatabu o “ira na cakava na ka ca era na vakaturi mera lewai.” (Joni 5:29) E yavutaki nodra lewai ena ka era na cakava ni oti nodra vakaturi. E kaya o Jisu: ‘Era na rogoca . . na mate na domo ni Luve ni Kalou, o ira ga na rogoca era na bula.’ (Joni 5:25) O ira ga era ‘rogoca’ qai muria na ka era vulica ena gauna era sa vakaturi kina, ena volai na yacadra ena “ivolavivigi ni bula.”—Vakatakila 20:12, 13.\nKa era kaya e levu: Ena vakaturi ga ena yago e tu kina e liu ni bera nona mate.\nKena dina: Ni mate na tamata sa na vuca na yagona.—Dauvunau 3:19, 20.\niMeli iMeli Na Cava na Veivakaturi?\nO Cei na Yacadra e Volai ena “iVola ni Bula”?


Na Parofita o Ilaija ena Loma ni Qaravatu e Ulu i Orepi | Nodra iVola ni Vuli iVolatabu na Gone\nVakayaloqaqataki Ilaija o Jiova\nNi rogoca o Jesepeli na ka e yacovi ira na parofita i Peali, dua na ka nona cudru. E mani tala e dua me tukuna vei Ilaija: ‘Nimataka, o na mate tale ga vakataki ira na parofita i Peali.’ E rere sara ga o Ilaija, e mani dro ina vanua talasiga. E masuta: ‘I Jiova, au sa sega ni vosota rawa. Meu mate ga.’ Ena levu ni nona wawale, e lutu sara ga nona moce ena ruku ni vunikau.\nE lai vakayadrati koya e dua na agilosi qai tukuna vakamalua vua: ‘Duri mo kana.’ E raica o Ilaija e dua na ibuli madrai mokimokiti e tavu ena vatu katakata kei na dua na saqa wai. E kana sara, gunu, e moce tale. E vakayadrati koya na agilosi ena ikarua ni gauna, e kaya: ‘Mo kana ni se balavu na ilakolako.’ E kana tale o Ilaija. Oti e lako sara i Ulu i Orepi, e taura e 40 na siga 40 na bogi me yaco i kea. E lai moce ena dua na qaravatu qai vosa vua o Jiova, e kaya: ‘Na cava o cakava tiko eke Ilaija?’ E sauma: ‘Era sa biuta na Isireli na nodra veiyalayalati kei kemuni. Era vakarusa na nomuni icabocabonisoro ra qai vakamatei ira nomuni parofita. Qo era sa via vakamatei au tale ga.’\nE kaya vua o Jiova: ‘Curu i tuba, mo duri ena ulunivanua.’ E liwa mai e dua na cagi kaukaua ena yasa ni qaravatu. Oti e uneune qai tarava mai na bukawaqa. E rogoca sara e dua na domo malumu, e rogo lailai. E ubia o Ilaija na matana qai duri donuya na qara. E taroga o Jiova se cava e dro kina. E sauma: ‘Sa vo ga o yau.’ Ia e kaya o Jiova: ‘Sega ni o iko duadua ga. Era se qaravi au tiko e le 7,000 e Isireli. Lako, lesi Ilaisa me parofita, me sosomitaki iko.’ E lako sara o Ilaija me cakava na ka e tukuni vua. Vakacava ena vukei iko tale ga o Jiova ke o cakava na ka e vinakata? Io ena vukei iko dina. Meda raica mada na ka e yaco ena gauna ni lauqa.\n“Moni kua ni lomaocaocataka e dua na ka, ia na ka kece me vakaraitaki vua na Kalou ena masu kei na kerekere salavata kei na vakavinavinaka.”—Filipai 4:6\nTaro: Na cava e dro kina o Ilaija? Na cava e qai kaya vua o Jiova?\n1 Tui 19:1-18; Roma 11:2-4\nCava e tukuna vei Ilaija o Jiova ni nanuma sa sega tale ni dua na dauveiqaravi i Jiova e vo? Cava o vulica vei Ilaija?


E Kaya na Matabose kei Vuravura Vei Rusia me Sereki Brother Alushkin\nWILIKA ENA VOSA Afrikaans Albanian American Sign Language Amharic Armenian Azerbaijani Brazilian Sign Language Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Hiligaynon Hungarian Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Slovak Slovenian Spanish Swahili Swedish Tagalog Thai Turkish Ukrainian vakaViti\nO Brother Vladimir ni bera na nona vesu\n13 NOVEBA, 2019\nE tabaka e dua na ilawalawa era cakacaka ena dua na tabana ni matabose kei vuravura (United Nations Working Group on Arbitrary Detention (WGAD), e dua na ivola e 12 na tabana ni beitaki Rusia ena nona vesuki vakatawadodonu qai totogitaki o Brother Vladimir Alushkin. E tukuni vei Rusia ena ivola qori me sere o Brother Alushkin, me saumi tale ga vua na ka e vakayalia ni beci na nona dodonu.\nE vesu o Brother Alushkin ena ika15 ni Julai 2018, nira curuma yani vakaukaua na nona vale e dua na ilala ovisa era vakamatavulo tu qai vakadakai. Era vaqaqara ena nona vale na ovisa e voleka ni va na aua, era taura vakaukaua na nona talevoni, iyaya vakalivaliva, nona iVolatabu, kei na so tale na ivola vakaivolatabu. Oti qori, era sa qai lai vakatarogi koya ena siteseni.\nO Brother Vladimir Alushkin ena Mataveilewai ni Yasana o Penza mai Pervomayskiy ena Janueri 2019\nEra sa qai lai biuti koya tu ena dua na sela na ovisa me rua na siga. Oti qori sa qai vakatulewataka na Mataveilewai ni Yasana o Penza mai Pervomayskiy me vesu tale me rua na vula me wawa veilewai tu e loma. Sa qai vakatulewataka na mataveilewai me vesu tale o Brother Alushkin me 4 na vula, me waraka tale kina na nona veilewai. Ni oti e ono na vula e valeniveivesu, sa qai tokitaki me lai vesu e vale me yacova mai nikua.\nE vinakata o Brother Alushkin me kila na mataveilewai ni sega nona cala me rawa ni sere, sa qai kerekere ena WGAD. Qo e dua na ilawalawa era kenadau ena kena valataki na nodra dodonu na lewenivanua, era cakacaka tiko ena UN Human Rights Council. Era dau vaqaqa na nodra kisi kece na lewenivanua era kaya nira vesu vakatawadodonu vei ira na ovisa, se o ira e totogitaki ira vakatawadodonu na mataveilewai mera vesu tu e vale, se valeniveivesu ni bera se ni oti na veilewai.\nE beitaki Brother Alushkin o Rusia ni vakavuna na tiko yavavala. Sa qai vaqaqa vakamatailalai na tikina qori na WGAD, qo na ka e qai raica: “E vakaitavitaki koya o Mr. Alushkin ena itavi vakalotu, e sega sara ga ni laurai kina e dua na tiko yavavala. Eratou kila vinaka na WGAD, ni vakayagataka vinaka o Mr. Alushkin na nona dodonu ni sokalou e tiko ena article 18 ni Veidinadinati [International Covenant on Civil and Political Rights, e lewena tale tiko ga o Rusia].” Sa qai tukuni gona ena ivola “ni via vakaraitaka na WGAD ni sega ni dodonu me vesu me wawa veilewai o Mr. Alushkin, e sega tale ga ni dodonu me veilewaitaki.” Sa qai kerea na WGAD ina matanitu o Rusia me “tinia vakatotolo na veika tawadodonu e cakava tiko vei Mr. Alushkin.” E vakaraitaka tale ga ni na “tinia ga na veika tawadodonu qori ke sereki Mr. Alushkin vakatotolo.”\nE raica tale ga na WGAD ni sega ni o Brother Alushkin duadua ga e sotava tiko na veika tawadodonu qori e Rusia. O koya e “dua vei ira na iwiliwili levu ni iVakadinadina i Jiova e Rusia era vesu, era totogitaki, era qai beitaki tale ga ni ra basulawa nira vakaraitaka na dodonu ni nodra sokalou”—na dodonu e taqomaka na lawa ni veimatanitu. Ni via vakaraitaka vakadodonu na WGAD na veivakacacani era sotava tiko na mataveitacini e Rusia, e kaya ni ka eratou vakatututaka e sega ni baleti Brother Alushkin ga, ia e baleti ira kece na iVakadinadina i Jiova era “sotava tiko na veika tawadodonu me vakataki Brother Alushkin.”\nSe bera ni cakava e dua na ka na matanitu o Rusia ena ka e vakatututaka na WGAD. Ia eratou baci veilewaitaki Brother Alushkin tale na vakailesilesi ni matanitu o Rusia e Penza ena Okosita 2019. Sa tuvanaki tu me rogoci tale na veilewai ena ika15, ika19, kei na ika22 ni Noveba ena yabaki qo.\nEda nuitaka tu ni na muria na mataveilewai e Rusia na ka e tukuna na WGAD ena iotioti ni nona veilewai o Brother Alushkin. Me vakataki koya na daunisame, eda nuitaki Jiova vakaoti ni kaya: “Au na sega ni rere. . . . E tu e yasaqu o Jiova me dau vukei au . . . E vinaka cake na vakaruru vei Jiova.”—Same 118:6-9.


Permalink Reply by Ratu Jonetani Tavadroka on September 2, 2019 at 7:06pm\nNi sa bula vinaka tale mai na veiwekani lomani, au gadreva meu ba soli vakasamaena veika e Posted taka o Anamaria on 7,2014,kerei kina na nomuni veivosoti niu kauta tale mai na ulutaga qoka"Decision Making- Why is it so hard to Decide?"\nVinaka saka,Meda rai lesuva tale mada na noda bula na tamata (tabu yani). Eda sucu ka susugi mai ena veimatavuvale kece sara, ka da tuberi mai ena nodra dui veidraki ni bula e vuqa.(Dre2, vakalotu, vakavanua ect)\nDua nai soli2 ni Kalou na Dauniveibuli sai koya dua veiira qoka na Vakasama (Imagination)ka tiki tiko ni noda bula vakayago ka semati dregati vata keina yaloda (Soul & Spirit) Ia na lomavuku keina Yalomatua (Wisdom) e ka bibi ka uasivi, me vaka na cina kina noda bula. Ia na veika bibi rua2 qo erau vakasucumi mai ka kadre mai,tubu qai basika mai na Vakatulewa (Decision making/ Judgement). Me vaka toka e dua na sore ni vuanikau(seed) e lomada ki Utoda (heart) e gadrevi kina me vakani ena kakana ka sui tiko ena wai,ka samaki, qoka na "spiritual food" kakana vakayalo sai koya na masu2, lolo, ka caka2taki na tiko vinaka noda matavuvale keira na wekada, ena yaloda dina. Ni sa da na rawata nai wali qoka, nuidei ena vakabauta meda vakatulewa (Making Decisions) ni da trust taki keda." Your own Decision not the decision of thy neighbour , and your own knowledge not of thy friend"\nDua tani ga ena gauna se da susugi cake mai eda vakarorogo kivei ira na nodai tubu2,ka ni se bera ni tubu ka kadre na (seed) vuanikau ni lomavuku keina yalomatua (Wisdom /Judgement) me yacova na gauna sa da uabula mai ,ka da sa tekivu ni vakatulewataka na noda bula.\nDa dikeva ni tu e vuqa nai vakadina2 ni leqa kei na malu2mu ni noda vakatulewa( Decision making).\nKeavaka sara nida vakai tutu cecere,,vakororoi e na vuku, vakacaka2,ect. ka yali kina na vakatulewataki keda yadua (individuals) ena dre2 sara ka draki2ta, yameke2 na noda bulakei na tamani lecaika.Eda na vakamuri2 ena vakatulewa mai veiira na tani, ka da sega ni vakayagataka nai soil2 talei e tu veikeda, qoka e dua na ka e sega ni dau matata tiko vei keda, da lai lotu tiko ike se ikea , e yali tiko e dua naka, sai koya meda Trustaka na veika e tu veikeda, soli2 vakalou warai saumi vakailavo, e tu sala qo vei keda..\nVinaka saka valevi..Ni Kalougata tiko.


2 April, 2018, 11:57 am\nUpdate: 11:57AM SA MAI yala toka na noda i talanoa e na gauna era sa raica kina na lewe ni koro ko Namara, Vuda, na waqavuka (helicopter) ni sa vuka wavokita tiko na delana o Vatuvula kei Vatusolo.\nE kaya o Qasenivuli Vakacegu Epeli Rawaqa ni gauna era sa bose tiko kina e na nona vale, sa vakamasuti ira sara ga na kena turaga me ra yalovinaka sara, ke rawa ni ra toki tikoga e na siga oya, ka me ra sa vaqara toki yani ki na dua tale na yasa ni yanuyanu, ka me ra biuta na nodra koro, de na qai dua na vakacalaka levu e na yaco.\n�Dina ni keimami raica tiko na sisi ni qele vata kei na yalayala e cakava mai o Talatala Samuela Jeke e na yabaki 1918, ni sa yaco tiko e matai keimami, ia, e se loma tarotaro tikoga na yaloqu, ka�u kerea kina vei ira na neimami qase keimami bose vata tiko e na noqu vale, me ra yalovinaka sara ka vakadonuya na neimami vaqara koro yani e na yasa ni yanuyanu kadua.\n�Gauna madaga keimami bose tiko kina oqo, e levu na cauravou kei ira na marama era tucake tikoga e loma ni rara, me ra raica tiko na sisi ni qele, de lakolako e tavuki na mua, me sa vakadodonu sobu mai e na neitou koro.\n�Na vakarerevaki ni kena rorogo kei na nodra sa veisugusugu sobu tiko mai na vatu lelevu kei na vunikau, e sa yali sara ga vei keimami ena neimami vakabauta na yalayala e cakava o Talatala Jeke,� kaya o Rawaqa.\nTomana ni tiki ni sekodi oya e sa lekaleka sara ga na nodra rai kei na nodra vakabauta na yalayala ni dua na i talai ni Kalou, e na veika e sa yaco tiko e matadra.\nE kaya o Rawaqa ni sa qai qiritaki ki na valenivolavola ni Talai Veivuke e na yasayasa vaka-Ra na leqa e sa yaco tiko e na koro ko Namara e na mataka koya.\nDede sara ga vakalailai ra sa raica ni sa vakaroro mai e loma ni rara na waqavuka (helicopter) ka rau sa sobu mai kina na Turaga na Tui Vuda e na gauna oya o Ratu Josai Nasorowale Tavaiqia, kei Poseci Bune na Talai Veivuke e na yasayasa vaka-Ra.\nGauna ga e raici au mai kina na Turaga na Tui Vuda sa kaya sara ga mai,� Qasenivuli na siga ga nikua mo ni vakalala kina vakadua na loma ni koro oqo, kakua tale ni qai dua na tamata, se manumanu me tiko kina�. Ena qai kuri tale yani


“Au via mate sara ga ni sa kaya o watiqu ni na biuti au, me lai tiko vata kei na dua na yalewa e gone sara. E guilecava vakadua noqu dau solibula tu vua.” —Maria mai Sipeni.\n“E vaka ga e mate e dua na tikiniyagoqu na gauna e biuti au kina vakasauri o watiqu. Sa oti vakadua na ka keirau dau tatadrataka, lalawataka, se vinakata. Eso na gauna niu nanuma sara ga ni sa oti noqu dau vakanananu, ena tuburi au tale na rarawa.”—Bill mai Sipeni.\nDUA NA ka mosimosi ni tawayalodina na isa ni vakawati. Eso era rawa ni vosoti ira na kedra isa nira veivutuni dina, ra qai vaqaqacotaka tale nodra ivau ni vakawati. * Ia se mani cava e yaco ena bula vakawati, ni dua e tawayalodina ena rarawa vakalevu o kena isa. Ia era na vosota vakacava nodra rarawa?\nE levu era dau yalodina ena nodra bula vakawati, ia ni tawayalodina o kedra isa dua na ka nodra rarawa. Na iVolatabu ga e dau vakacegui ira. Era kila ni lomani ira na Kalou, e raica tale tiko ga nodra rarawa.—Malakai 2:13-16.\n“Ni bikai au na nuiqawaqawa, oni vakacegui au qai vakayaloqaqataki au.”—Same 94:19.\nE nanuma lesu o Bill: “Niu wilika na tikinivolatabu qori, au dau raitayaloyalotaki Jiova me vaka e dua na tama dauloloma e vakaotia noqu rarawa.”\n“Oni na yalodina vei koya e yalodina.”—Same 18:25.\nE kaya o Carmen e tawayalodina o kena isa me vica na vula: “E tawayalodina o watiqu. Ia au nuidei ni sega ni biuti au o Jiova, ena sega vakadua ni vakararawataki au.”\n“Moni kua ni lomaocaocataka e dua na ka, ia na ka kece me vakaraitaki vua na Kalou ena masu kei na kerekere . . . ena qai taqomaka na lomamuni kei na nomuni vakasama na vakacegu ni Kalou e uasivia na vakasama kece.”—Filipai 4:6, 7.\nE kaya o Sasha: “Au dau wilika wasoma na tikinivolatabu qori. E vakacegui au sara ga na levu ni noqu dau masu vua na Kalou.”\nEso na gauna era dau via soro koso o ira na tukuni toka qori mai cake. Ia e vakayaloqaqataki ira nodra dau nuitaki Jiova, kei na nodra wilika nona Vosa. E kaya o Bill: “Au dau via soro koso ena so na gauna, ia e vukei au noqu vakabauta meu kila ni vakainaki na noqu bula. Keu lakova na ‘buca butobuto loaloa,’ ena tiko vata kei au na Kalou.”—Same 23:4.\n^ para. 4 Me ikuri ni vakamacala me baleta na nodra veivosoti se kua, rai ena ilavelave ni Awake! April 22, 1999, ena ulutaga, “When a Mate Is Unfaithful.”\nO na Vosota Vakacava?\nVakasamataka vakatitobu na veitikinivolatabu.\nE kaya o Bill: “Oti noqu wilika na vola i Jope, au sa qai wilika na Same. Au dau makataka na tikinivolatabu e ganita na kequ ituvaki. Au vulica kina ni o ira talega na vola na iVolatabu era sotava na rarawa, kei na nuiqawaqawa au vakila tiko.”\nE nanuma lesu o Carmen: “Au dau vakarogo sere keu sega ni moce vinaka ena bogi. E vakacegui au dina.” E kaya o Daniel: “Au vulica meu dau qiri qita, e veivakacegui na kena ivakatagi.”\nE kaya o Daniel: “E sega ni matau vei au meu talaucaka na lomaqu. Ia e tiko eso noqu itokani vinaka keimami dau veivosaki e veisiga. E yaga gona noqu dau talaucaka vei ira na lomaqu niu volavola se keimami veivosaki.” E kaya o Sasha: “E yaga vakalevu nodratou veivuke noqu vuvale. E tokoni au tu ga o tinaqu, e dau vakarorogo niu talaucaka na lomaqu. E taqomaki au, qai lomani au tale ga o tamaqu. E vukei au me vinaka tale noqu bula.”\nE kaya o Carmen: “Noqu dau masu wasoma e sega vakadua kina ni biuti au na Kalou, e rogoci au, qai vukei au. Dua na ka noqu volekati koya ena gauna dredre qo.”\nE vakadeitaka vei keda na iVolatabu ni Kalou e kauaitaki keda, kilai keda qai nanumi keda.\niMeli iMeli Tawayalodina na iSa ni Vakawati\nEna Rawa ni Marautaki na Bula ke Tawayalodina na iSa ni Vakawati?